Ceny zemiakov lámu rekordy, sú najvyššie za takmer 20 rokov

Kilo zemiakov sa predáva v priemere za 0,95 eura.

BRATISLAVA. Ceny zemiakov na Slovensku v súčasnosti dosahujú rekordne vysoké hodnoty. Jeden kilogram sa totiž predáva v priemere za 0,95 eura, čo tu historicky ešte nebolo. Oproti aprílu 2018, kedy sa cena pohybovala v priemere na úrovni 0,60 eura za kilogram, tak ide o nárast ceny zemiakov o 58,3 percenta. Vyplýva to z aktuálnej analýzy Slovenského farmárskeho, družstva (SFD). Počas posledných 20 rokov, resp. od začiatku milénia, sa zemiaky predávali za cenu vyššiu ako 0,90 eura za kilogram iba počas niekoľkých mesiacov. Aktuálna priemerná cena za jeden kilogram zemiakov na úrovni 0,95 eura je tak najvyššia od začiatku milénia. Priemerná cena zemiakov za posledných desať rokov bola podľa SFD na úrovni 0,57 eura za kilogram.Slovensko nie je jedinou krajinou, ktorá sa pasuje so zdražovaním zemiakov na pultoch v obchodoch. Tento trend evidujú aj v okolitých krajinách V4. "V Maďarsku bol v apríli 2019 podľa údajov Eurostatu zaznamenaný medziročný nárast ceny zemiakov o 75,8 %, v Poľsku o 75,7 % a v ČR o 61,0 %. V EÚ ako celku sú sumy na cenovkách zemiakov o 28,2 % vyššie ako vlani, v eurozóne o 21,6 %," podotkla analytička SFD Eva Sadovská.V Poľsku sa v apríli 2019 predávali zemiaky v priemere za 0,55 eura za kilogram, v Maďarsku za 0,88 eura za kilogram a v Českej republike za 0,92 eura za kilogram. Vyplynulo to z údajov zverejnených na stránkach štatistických úradov jednotlivých ekonomík, ktoré SFD prepočítalo priemerným kurzom za obdobie apríl 2019. "Ceny zemiakov predávaných na Slovensku sú tak v rámci V4 najvyššie, to ale platí dlhodobo aj o celkovej úrovni cien potravín. Čiže zemiaky ani v tomto prípade nie sú výnimkou," doplnila Sadovská. Na problém zvyšujúcich sa cien zemiakov upozornili v apríli ako prví farmári z Českej republiky. "Ako dôvod uvádzajú sucho a teda slabšiu úrodu vlani, ale problém vidia aj v skladovacích kapacitách. Zásoby domácich zemiakov tak dochádzajú, alebo došli a zemiaky sa tak momentálne dovážajú zo zahraničia do obchodov za vyššie ceny," povedala Sadovská. Tento istý problém bol podľa Sadovskej potvrdený pestovateľmi či producentmi aj na Slovensku. "Odborníci ale hovoria aj o tom, že pestovať je potrebné také druhy zemiakov, o ktoré slovenský spotrebiteľ prejavuje záujem," uzavrela Sadovská.Slovenské farmárske, družstvo (SFD) vzniklo za účelom vytvorenia silného partnerstva medzi vybranými podnikmi poľnohospodárskej prvovýroby na Slovensku. Cieľom je zabezpečiť ich dlhodobú a udržateľnú prosperitu a finančnú stabilitu.


Polícia identifikovala útočníka z Austinu, jeho motív ostáva nejasný

Páchateľ zahynul v stredu po tom, čo odpálil v aute jednu z vlastných náloží.

AUSTIN. Polícia identifikovala muža podozrivého v súvislosti s výbuchmi balíkových bômb v americkom štáte Texas ako 23-ročného Marka Anthonyho Conditta. Conditt zahynul v stredu po tom, čo odpálil v aute jednu z vlastných náloží, keď sa k nemu približovali špeciálne jednotky SWAT. Niekoľko hodín predtým nahral na svoj mobilný telefón 25-minútové video. To naznačuje, že vedel o tom, že ho čoskoro dolapia. Conditt vo videu rozpráva o náložiach, ktoré zostrojil, čo podľa polície môže predstavovať priznanie. Motív jeho činu však ostáva nejasný. Polícia nahrávku nezverejnila.Conditta sa podarilo vystopovať na severnom predmestí Austinu za pomoci kamerových záznamov, signálu z mobilného telefónu a výpovedí svedkov. Balíky odovzdával v prestrojení, ktorého súčasťou boli blond parochňa a rukavice. Séria piatich útokov sa začala začiatkom marca a zahynuli pri nich dvaja ľudia a ďalší piati utrpeli zranenia.


Na severovýchode Maďarska víchrica vyvracala stromy

BUDAPEŠŤ. Vážne materiálne škody spôsobil v nedeľu večer silný nárazový vietor v mestách Hajdúszoboszló a Debrecín na severovýchode Maďarska. V priebehu poldruha hodiny museli požiarnici zasahovať v 80 prípadoch, nikto však nebol zranený, informovala agentúru MTI hovorkyňa Úradu ochrany proti katastrofám Hajdúcko-biharskej župy Nóra Pappová-Kunkliová. Vyvrátené stromy a popadané konáre poškodili šesť vozidiel, strechy domov a elektrické vedenie. V Debrecíne vietor zrútil lešenie obytného domu a vyvrátil aj elektrický stĺp. Podľa komerčnej spravodajskej televízie HírTV na pláži rieky Tisa v Čongrádskej župe, 140 kilometrov juhovýchodne od Budapešti, zasiahol blesk dve ženy v strednom veku. Obe museli oživovať a s popáleninami ich previezli do nemocnice.


Tri kožné problémy, ktoré je najlepšie riešiť v zime

Zimné obdobie je ako stvorené na to, aby ste sa konečne zbavili chybičiek krásy.

Rastú tam, kde ich je najviac vidno – nad hornou perou, na brade alebo na lícach. Môžete ich vytrhávať pinzetou donekonečna, o pár dní sú tam znovu. Ak sa ich chcete zbaviť navždy, máte len jednu možnosť – laserovú epiláciu. Laser, ktorý sa používa na tento účel produkuje svetlo s takou vlnovou dĺžkou, na ktorú je citlivé farbivo vlasového chĺpku – melanín. Reaguje na toto farbivo, zahreje chlp na extrémne vysokú teplotu a doslova ho spáli. Táto metóda účinkuje najlepšie na svetlej pokožke s tmavými chĺpkami. Farbivo melanín obsahuje aj koža, čím je tmavšia a opálenejšia, tým viac ju laserový lúč zahrieva. Preto je ideálne podstúpiť laserovú epiláciu v zime, keď je pokožka prirodzene svetlejšia. Čím je menší rozdiel medzi farbou kože a farbou chĺpkov, tým bude epilácia menej efektívna. Neznamená to, že by sa nedala podstúpiť, bude sa však zrejme musieť urobiť pri viacerých opakovaniach. Jeden zákrok na dôkladnú laserovú epiláciu nestačí. Väčšinou je potrebné zopakovať ju štyri až osemkrát. Počet potrebných opakovaní závisí okrem iného aj od toho, koľko chĺpkov je v čase zákroku v aktívnej rastovej fáze. Na epiláciu korienkov, ktoré sú práve v pokojovej fáze treba počkať, kým sa neprebudia a nevyrastú z nich chĺpky. Na odstránenie drobných kožných výrastkov a znamienok sa využíva CO2 frakčný laser, ktorý je schopný odstrániť drobné útvary s milimetrovou presnosťou. Na mieste zákroku vznikne drobná chrastička, ktorá sama odpadne najneskôr do troch týždňov. Po jej odpadnutí je ošetrené miesto zvyčajne mierne začervenané. Do troch mesiacov by malo vyblednúť. Znamienka pred akýmkoľvek zákrokom musí vyšetriť dermatológ. Tie, ktoré sú vyhodnotené ako rizikové, je možné odstrániť len chirurgickou cestou. V takom prípade sa miesto zákroku zošíva chirurgickou niťou. Stehy sa vyberajú po jednom až dvoch týždňoch. Pokiaľ ide o odstránenie pigmentových škvŕn, na tento účel sa využíva intenzívne pulzné svetlo. Pri zákroku sa na pigmentáciu priloží kryštál, cez ktorý prechádza impulz – svetlo, ktoré ničí pigmentové bunky. Ošetrené miesto stmavne, stopa po pigmentácii napokon zmizne do troch až štyroch týždňov. Pokožka je po takýchto zákrokoch citlivejšia ako zvyčajne, preto sa ich odporúča robiť v zime, keď nie je vystavená silnému slnečnému žiareniu. Kuperóza sa prejavuje rozšírenými cievkami na tvári a je pravým štádiom kožného ochorenia, známeho ako rosacea. Rozšírené cievky sa dajú odstrániť laserom, intenzívnym pulzným svetlom. Štandardná procedúra zahŕňa dve až štyri ošetrenia, zvyčajne v trojtýždenných intervaloch. Podobne ako pri iných laserových zákrokoch, aj pri tomto nie je počas hojenia vhodné vystavovať pokožku slnku. Treba si však uvedomiť, že samotné odstránenie rozšírených cievok váš problém definitívne nevyrieši. Pokožku treba ošetrovať celoročne ako citlivú a vyhýbať sa, pokiaľ je to možné, jej silnejšiemu prekrveniu. Treba sa vyhýbať čistiacim prípravkom s obsahom etanolu, prekrvujúcim pleťovým maskám a kozmetike s vysokým obsahom tukových zložiek. Neodporúča sa ani intenzívna masáž tváre a konzumácia alkoholu. Pokožku si treba celý rok chrániť krémami s vyšším UV filtrom.


Do mesta na Sibíri sa zatúlal vyhladovaný ľadový medveď

MOSKVA. Do ruského mesta Noriľsk na Sibíri sa zatúlal vyčerpaný medveď biely. Ďaleko na juh od svojich prirodzených lovíšť sa dostal v zjavnej honbe za potravou. Úrady v súvislosti s netradičným návštevníkom vydali v utorok varovanie pre miestnych obyvateľov. Zviera predtým spozorovali v jednej z mestských štvrtí. Anatolij Nikolajčuk z miestneho oddelenia poľovníctva pre tlačovú agentúru Tass povedal, že medveďa bieleho v okolí Noriľsku naposledy zaznamenali pred viac než 40 rokmi. Podľa jeho slov teraz rozhodnú o tom, či zviera odchytia a letecky prevezú naspäť na sever. Ochrancovia životného prostredia varujú, že divo žijúce zvieratá čoraz viac trpia zmenšujúcimi sa prirodzenými oblasťami, kde si môžu zaobstarať potravu. Ľad v oblasti Arktídy sa topí a medvede tak hľadajú nové spôsoby prežitia.


USA sťahovaním ambasády do Jeruzalema podkopávajú základy mieru, vyhlasuje Ankara

Turecké ministerstvo zahraničných vecí vo vyhlásení napísalo, že krok USA porušuje medzinárodné právo.

ISTANBUL. Turecko v sobotu ostro kritizovalo plány Spojených štátov presťahovať ich veľvyslanectvo z izraelského Tel Avivu do Jeruzalema už v máji tohto roka a uviedlo, že Washington "trvá na podkopávaní základov mieru". Turecké ministerstvo zahraničných vecí v sobotňajšom vyhlásení napísalo, že krok USA porušuje medzinárodné právo, a zaviazalo sa, že sa bude naďalej snažiť chrániť práva Palestínčanov. "Žiaľ, USA ukazujú, že nepočúvajú a, čo je ešte horšie, nedbajú na hlas svedomia medzinárodného spoločenstva," dodalo turecké ministerstvo vo vyhlásení. Turecko patrí ku krajinám, ktoré sa stavajú proti plánom amerického prezidenta Donalda Trumpa presťahovať ambasádu do Jeruzalema. Palestínčania pritom dúfajú, že východný Jeruzalem sa stane hlavným mestom ich budúceho štátu. Turecká vláda, vytvorená islamskou konzervatívnou Stranou spravodlivosti a rozvoja (AKP), a prezident Recep Tayyip Erdogan usporiadali vlani summit moslimských krajín o Jeruzaleme, kde vyjadrili ostrú kritiku voči Washingtonu. Väčšina krajín má sídla svojich veľvyslanectiev v Izraeli v Tel Avive, keďže trvajú spory okolo Jeruzalema - mesta posvätného pre kresťanov, židov aj moslimov, pripomenula tlačová agentúra DPA.


STĹPČEK PETRA SCHUTZAOpozícia stojí pred diabolskou dilemou

Diskusia k amnestiám

Hľadajú riešenie

Komentár

Galéria

Rozhovor

Stĺpček

Uveriť Ficovi, že opúšťa celoživotné zásady a mentálne korene, je vysoko náročné.

Obrátenie na spôsob svätého Pavla, ktoré predvádza Smer v kauze amnestií, je najdiabolskejšia dilema, pred akou táto opozícia doteraz stála. Uveriť Ficovi, že opúšťa celoživotné zásady a mentálne korene – ba priam piliere zapustené do hlbín zeme – je vysoko náročné. Na strane druhej je riziko, že okno príležitosti, ktoré otvoril masívny verejný dopyt, sa nenávratne zatvorí. Ak na dnešnom poslaneckom grémiu opozícia kývne na koaličný návrh, spustí sa vývoj s veľkým otáznikom. Zamietnuť cestu cez košický súd znamená, že zostane len viera v akúsi budúcu ústavnú väčšinu, aká sa tu ešte 19 rokov nevytvorila. Rozhodovanie im bude prekérne sťažovať, že nech bude ich voľba akákoľvek, politicky nemôžu vyhrať. Horšie scenáre vedú do stratena a na tom dobrom sa priživia – horribile dictu – Fico a najmä Bugár.


Berlusconi vyhral súd, nemusí exmanželke platiť miliónové výživné

Rozvod  podľa súdu neznamená právo zostať rovnako bohatý ako počas manželstva.

RÍM. Taliansky miliardár a bývalý premiér Silvio Berlusconi nemusí platiť mesačné výživné 1,4 milióna eur svojej exmanželke Veronice Lariovej. Oznámil to vo štvrtok odvolací súd v Miláne. Lariovej, 61-ročnej niekdajšej herečke v druhotriednych filmoch, nariadil súd vrátiť exmanželovi približne 60 miliónov eur, čo je suma rovnajúca sa peniazom, ktoré dostala od Berlusconiho od zverejnenia rozhodnutia o rozvode v roku 2014. Informácie priniesla talianska tlačová agentúra ANSA. Rozhodnutie súdu však pravdepodobne nezačne platiť okamžite, keďže Lariová môže odsunúť toto nariadenie, ak podá druhé odvolanie na najvyššom súdnom orgáne Talianska, na Kasačnom súde, dodala ANSA. Právnemu víťazstvu Berlusconiho napomohlo aj nedávne rozhodnutie Kasačného súdu, podľa ktorého rozvod neznamená právo zostať rovnako bohatý ako počas manželstva - a nárokovať si na výživné od bohatšieho exmanželka je možné, iba ak človek nie je ekonomicky sebestačný. Berlusconiho právnici odvolaciemu súdu v Miláne uviedli, že Lariová sa môže spoliehať na likviditné aktíva v hodnote 16 miliónov eur a je jedinou vlastníčkou spoločnosti na reality v hodnote 78 miliónov eur. Lariová sa za Berlusconiho vydala v roku 1990 a manželia majú spolu tri deti, ktoré sa im narodili v rokoch 1984-88. Lariová opustila manžela v roku 2009, keď noviny priniesli odhalenie, že vtedajší premiér navštívil narodeninový večierok 18-ročnej príležitostnej modelky predvádzajúcej spodnú bielizeň, ktorá ho údajne volala "ocko". V období, keď bola Lariová od Berlusconiho odlúčená, ale nie s ním rozvedená, dostávala od neho dva milióny eur mesačne ako dočasný príspevok na živobytie. Štvrtkový verdikt sa týchto príspevkov netýka.


Kúpele v Piešťanoch ukážu, ako pripravujú svoje bahno (foto)

Čo všetko sa deje, kým sa hosť môže zabaliť do bahenného zábalu.

PIEŠŤANY. Súčasťou tohtoročného otvorenia Letnej kúpeľnej sezóny v Piešťanoch bude prvýkrát aj možnosť nazrieť do kuchyne výroby piešťanského bahna. "Počas komentovaných prehliadok v nedeľu 2. júna od 13.00 do 16.00 h ukážeme našu technickú časť," povedala Mária Michalčíková z oddelenia marketingu kúpeľov. Návštevníci uvidia miesto ťažby, dozvedia, kde sa bahno pripravuje, prečo je unikátne a klientmi z celého sveta vyhľadávané, pozrú si tiež, odkiaľ kúpele čerpajú termálnu minerálnu vodu, cestu, ktorou prejde až ku zákazníkom. Sprievodcovia porozprávajú, ako sa vyvíjali terapie a prečo majú bahnisko. Zraz záujemcov je každú celú hodinu pri soche Barlolámača na Kolonádovom moste.


Tiger Woods získal 82. triumf na okruhu a vyrovnal 54-ročný rekord

INZAI. Slovenský reprezentant v golfe Rory Sabbatini obsadil na turnaji PGA Zozo Championship v japonskom meste Inzai 33. miesto. Sabbatini absolvoval všetky jamky s celkovým súčtom 277/-3. Z triumfu sa tešil Američan Tiger Woods, ktorý vyrovnal 82. víťazstvom na okruhu PGA rekord Sama Sneada. Ten si tento počet pripísal na konto v rokoch 1936 - 1965. "Je to šialené, strašne veľa víťazstiev. Počas mojej kariéry som bol schopný podávať vyrovnané výkony. Dnes to bol jeden z tých dní, keď som zo seba dokázal dostať najlepšie údery," vyhlásil rodák z Kalifornie. Woodsa v ostatných rokoch trápili zdravotné problémy. Po tom, ako sa vystrábil z bolestí chrbta, musel pred dvomi mesiacmi podstúpiť artroskopiu kolena. Aj túto prekážku však zvládol a na profiokruhu tak pôsobí už 23. sezónu. "Stále dokážem kontrolovať moju hru na golfovom ihrisku. Skrátka, viem, ako mám hrať a tento týždeň sa mi to aj podarilo," doplnil Tiger Woods. Turnaj sprevádzala nepriazeň počasia a viacerí účastníci, vrátane najväčších favoritov na prvenstvo, tak nestihli odohrať v nedeľu všetky jamky pre tmu.


V Číne hrozí ďalší zosuv, zasiahnutú oblasť evakuovali

PEKING. Záchranárom, ktorí od soboty pracujú na hľadaní nezvestných po masívnom zosuve pôdy v čínskej provincii S´čchuan, v pondelok úrady nariadil celú oblasť evakuovať. Hrozí tu totiž podľa radarových meraní ďalší zosuv pôdy. Čínska štátna tlačová agentúra Nová Čína neuvádza, či záchranné práce budú v nejakej forme pokračovať aj napriek hrozbe ďalšieho zosuvu, alebo sa príkaz na evakuáciu týka aj záchranárov. Záchranári doteraz vytiahli spod zosunutej pôdy desať mŕtvych tiel. Ďalších najmenej 93 ľudí je stále nezvestných a šance na ich prežitie sa postupom času výrazne znižujú. "Nevzdáme to a budeme pátrať ďalej, pokiaľ bude aspoň minimálna šanca na prežitie," hovoril ešte v nedeľu večer jeden z viac ako 2500 zasahujúcich záchranárov. Masívny zosuv pôdy, ktorý podľa agentúry Nová Čína pravdepodobne vyvolali silné dažde, pochoval v sobotu celú horskú dedinku Sin-mo, v ktorej sa nachádzalo 62 domov a hotel. Prežiť sa podarilo len trojčlennej rodine s mesačným bábätkom. Matka a otec sú živí a zdraví, no ich dieťa je na jednotke intenzívnej starostlivosti.


Zomrela herečka a signatárka Charty 77 Vlasta Chramostová

Česká divadelná a filmová herečka zomrela vo veku 92 rokov.

PRAHA. Vo veku 92 rokov zomrela česká divadelná a filmová herečka, signatárka Charty 77 Vlasta Chramostová. Informovala o tom v nedeľu spravodajská televízia ČT24. Vlasta Chramostovvá sa narodila v Brne, detstvo prežila v obci Skryje pri Moravskom Krumlove. Po štúdiách na brnianskom konzervatóriu pôsobila v roku 1945 v Slobodnom divadle v Brne, v rokoch 1945-46 hrala v Mestskom divadle v Olomouci a následne sa vrátila do Brna, kde v rokoch 1946-49 pôsobila v Mestskom divadle. V rokoch 1950-70 bola poprednou členkou Vinohradského divadla v Prahe.  V roku 1969 jej pre politické postoje úrady zakázali účinkovanie vo filme, rozhlase a televízii, krátko však ešte hrala v Divadle Za Branou. Jej zapojenie sa do česko-slovenského disentu vyústilo do tzv. bytového divadla, ktoré realizovala v rokoch 1976-80. V roku 1977 podpísala Chartu 77. V januári 1989 sa zúčastnila spomienkového aktu za Jana Palacha, za čo bola podmienečne odsúdená na trest odňatia slobody. Chramostová sa aktívne zúčastnila novembrovej revolúcie v roku 1989 a tieto udalosti zároveň znamenali jej veľký návrat medzi popredné osobnosti českej kultúry. Český prezident Václav Havel jej v roku 1998 udelil Rad T. G. Masaryka III. triedy za vynikajúce zásluhy o demokraciu a ľudské práva.


Šéf americkej diplomacie zavŕšil rokovania v KĽDR, hovoril o pokroku

Odlišný názor na návštevu má Pchjongjang, ktorý ju označil za poľutovaniahodnú.

SOUL. Americký minister zahraničných vecí Mike Pompeo ukončil v sobotu dvojdňovú pracovnú návštevu Pchjongjangu. S vysokopostaveným zástupcom KĽDR Kim Jong-čcholom tam rokoval o postupe pri denuklearizácii KĽDR a o vrátení ostatkov približne 200 amerických vojakov, ktorí boli nezvestní od kórejskej vojny z rokov 1950-53, píše agentúra AP. Rokovania poli podľa ministra "produktívne", pričom v mnohých oblastiach došlo k "veľkému pokroku". Zdôraznil však, že "bude ešte potrebné urobiť veľa práce". "Domnievam sa, že sme pokročili vo všetkých častiach našich diskusií," povedal americký minister novinárom pred odletom z KĽDR do Tokia. Na rokovaniach dosiahli taktiež "dobrú dohodu o časovom pláne" denuklearizácie KĽDR. Pompeo ďalej oznámil, že s Kim Jong-čcholom sa dohodli na vytvorení tzv. pracovných skupín, ktoré si obe strany vytvoria na riešenie konkrétnych problémov. Tím Pentagónu sa podľa šéfa americkej diplomacie so severokórejskými predstaviteľmi stretne približne 12. júla na hranici medzi Severnou a Južnou Kóreou na tému vrátenia ostatkov vojakov. Čoskoro sa tiež uskutočnia rozhovory na pracovnej úrovni o zničení testovacieho zariadenia raketových motorov. Odlišný názor na návštevu Pompea má ale Pchjongjang, ktorý ju označil za "poľutovaniahodnú". Pchjongjang sa sťažuje, že Američania údajne vzniesli na rokovaniach nové požiadavky týkajúce sa denuklearizácie KĽDR. Tú pritom Severná Kórea na júnovom summite so Spojenými štátmi prisľúbila. Analytici už vtedy upozorňovali, že dohoda medzi USA a KĽDR neobsahuje žiadne konkrétne záväzky a Severná Kórea ju môže kedykoľvek potopiť. "Spojené štáty zradili ducha summitu (medzi severokórejským lídrom Kim Čong-unom a americkým prezidentom Donaldom Trumpom - pozn. SITA) tým, že vzniesli jednostranné požiadavky vo veci denuklearizácie," uvádza sa v stanovisku severokórejského rezortu diplomacie. Výsledok rokovaní s Pompeom je podľa ministerstva "veľmi znepokojujúci" a celé rokovania medzi KĽDR a USA sa tým "dostávajú do nebezpečnej fázy", vyhlásil hovorca ministerstva. "Môže to ohroziť naše odhodlanie k denuklearizácii, ktoré bolo doteraz pevné," dodal hovorca. Hlavné záväzky vyplývajúce zo singapurského summitu KĽDR-USA sa týkajú "úplnej denuklearizácie" Kórejského polostrova a náčrtu, ako by mohli vyzerať transformované vzťahy medzi USA a KĽDR.


Barcelona pred prejavom v katalánskom parlamente posilnila bezpečnosť

Separatisti vyhlásili svoje víťazstvo v referende za odôvodnené a platné.

BARCELONA. Polícia v utorok stráži verejné budovy a uzatvorila aj park obkolesujúci regionálny katalánsky parlament v Barcelone, kde sa vyhlásenie nezávislosti v utorok večer pravdepodobne stretne s tvrdou reakciou španielskych centrálnych úradov. Uviedla to tlačová agentúra AP. Predseda katalánskej vlády Carles Puigdemont neprezradil presné znenie svojho posolstva, ktoré prednesie o 18.00 h SELČ na plenárnom zasadnutí katalánskeho parlamentu, ale separatistickí politici uviedli, že očakávajú vyhlásenie opierajúce sa o výsledky sporného referenda o nezávislosti z 1. októbra. Separatisti vyhlásili svoje víťazstvo v referende (v prospech nezávislosti) za odôvodnené a platné. Po ľudovom hlasovaní nasledovali masové protesty Kataláncov, rozhnevaných tvrdou a násilnou policajnou taktikou voči voličom, ktorí 1. októbra prišli odovzdať svoj hlas v referende. Kľúčovými otázkami zostáva to, ako bude vyhlásenie nezávislosti uvedené do praxe a aká bude reakcia centrálnej španielskej vlády, dodala agentúra AP.


Trump sa vrátil do Bieleho domu po dlhom ázijskom turné

Americký prezident sa zastavil v Japonsku, Južnej Kórei, Číne, Vietname, na Filipínach a Havaji.

WASHINGTON. Americký prezident Donald Trump sa v noci na stredu vrátil do Washingtonu po skončení svojho turné, na ktorom zavítal do piatich ázijských krajín. Do Bieleho domu sa vrátil po 32-tisíc kilometrovej ceste so zastávkami v Japonsku, Južnej Kórei, Číne, Vietname, na Filipínach a Havaji. "Naozaj skvelá. Naozaj skvelá," reagoval na otázku novinára, aká bola cesta. Ázijské turné zakončil v utorok na Filipínach, kde sa pochválil, že urobil "fantastickú prácu" v snahe o spravodlivejšie obchodné dohody. "Naozaj to bolo skvelých 12 dní a mám veľa nových úžasných priateľov," povedal Trump novinárom ešte pri odlete z Manily. "Myslím si, že sme urobili vskutku fantastickú prácu". Americký prezident tiež uviedol, že turné pomohlo zjednotiť ázijsko-tichomorské krajiny proti severokórejskému jadrovému a raketovému programu. Jeho cesta bola najdlhšou, akú prezident USA absolvoval za posledné desaťročia, dodáva agentúra DPA.


Vojnové konflikty vyhnali z domovov rekordných 68,5 milióna ľudí

Až 70 percent z tohto počtu tvoria ľudia len z desiatich krajín.

ŽENEVA. Rekordných 68,5 milióna ľudí bolo pre vojnový konflikt nútených utiecť zo svojich domovov, najmä v miestach ako Mjanmarsko a Sýria, oznámila v utorok Organizácia Spojených národov. Koncom roka 2017 bola táto bilancia takmer o tri milióny ľudí vyššia než predchádzajúci rok a zaznamenala 50-percentný nárast zo 42,7 milióna ľudí vytrhnutých zo svojich domovov pred desaťročím, uvádza sa v najnovšej správe Úradu vysokého komisára OSN pre utečencov (UNHCR). Množstvo týchto osôb je v súčasnosti rovnako veľké ako celkový počet obyvateľov Thajska, pričom počet násilne vysídlených ľudí predstavuje jedného zo 110 obyvateľov sveta, tvrdí OSN, citovaná spravodajskou stanicou France 24. "Nachádzame sa v zlomovom bode, kde si úspech pri zvládaní núteného vysídlenia globálne vyžaduje nový a omnoho komplexnejší prístup, aby krajiny a spoločenstvá nezostali na tento problém samy," uviedol šéf UNHCR Filippo Grandi. Približne 70 percent tohto počtu však tvoria ľudia len z desiatich krajín, upozornil Grandi na tlačovej konferencii v Ženeve pred predstavením samotnej výskumnej správy. "Ak by pre konflikty v týchto desiatich krajinách existovalo riešenie, alebo aspoň v niekoľkých z ich, toto vysoké číslo by začalo klesať - namiesto každoročného stúpania," dodal Grandi, ktorý vyzval na väčšiu politickú ochotu zastaviť krízové situácie, ktoré vyháňajú z domovov tak veľa ľudí. Z danej správy ďalej vyplýva, že iba vlani bolo nútených opustiť svoje domovy celkovo 16,2 milióna ľudí. Tento údaj pritom zahŕňa osoby, ktoré tak museli spraviť po prvý raz, ako aj tie, ktoré museli utiecť už aj predtým. Podľa UNHCR je každý deň nútených utiecť priemerne 44.500 ľudí na celom svete.


Polícia vyšetruje smrť ženy, pátra po neznámom mužovi

Bratislavskí policajti žiadajú o pomoc pri pátraní.

BRATISLAVA. Policajti z Okresného riaditeľstva PZ v Bratislave II vyšetrujú okolnosti prečinu usmrtenia. V tejto súvislosti pátrajú po totožnosti neznámej osoby mužského pohlavia. TASR o tom informoval hovorca Krajského riaditeľstva PZ v Bratislave Michal Szeiff. "Podľa doterajších informácií bolo v sobotu (3. 12.) v čase okolo 11.00 hodiny nájdené v priestoroch jedného z bytov obytného domu na ulici Ružová dolina telo 46-ročnej ženy. Privolaný ohliadajúci lekár nariadil za účelom zistenia presnej príčiny smrti vykonanie pitvy, pričom na mieste konštatoval smrť ženy bez viditeľného cudzieho zavinenia," uviedol. Polícia žiada občanov, aby akékoľvek informácie, ktoré by pomohli identifikovať osobu na fotografiách, oznámili buď na čísle 158, alebo osobne na polícii.


Clijstersovej návrat sa dočasne odkladá, má problémy s kolenom

Plánovaný návrat bude musieť posunúť o niekoľko týždňov.

BRATISLAVA. Štvornásobná grandslamová šampiónka Kim Clijstersová bude musieť o niekoľko týždňov posunúť plánovaný návrat na tenisové kurty. Tridsaťšesťročná Belgičanka sa v súťažnom zápase nepredstaví skôr ako vo februári, pretože ju trápi zranenie kolena. Informovala o tom prostredníctvom statusu na sociálnej sieti Twitter. "Musela som urobiť rozhodnutie, ktoré mi zabráni vrátiť sa už v januári. Podstúpim rehabilitáciu a liečenie zraneného kolena. Je to pre mňa síce sklamanie, ale som presvedčená, že sa vrátim k hre, ktorú milujem. Ďakujem všetkým za podporu a povzbudzovanie," uviedla Clijstersová na twitteri. Rodáčka z Bilzenu v septembri prekvapila tenisových priaznivcov aj odborníkov, keď sa druhýkrát rozhodla vrátiť k tenisu. Kariéru prvýkrát ukončila v roku 2007, ale neskôr svoje myšlienky prehodnotila a trikrát triumfovala na grandslamovom podujatí. Zdalo sa, že definitívny koniec príde v roku 2012, no aj v tomto prípade si to ešte Clijstersová rozmyslela. Šikovná praváčka vyhrala počas kariéry 41 titulov na turnajoch WTA a strávila 20 týždňov v pozícii svetovej jednotky. V rámci súťažnej prestávky v roku 2008 porodila dcéru Jadu a neskôr priviedla na svet aj dvoch synov - Jacka v roku 2013 a Blaka o tri roky neskôr. Ako niekdajšia prvá žena rebríčka WTA môže Clijstersová dostať neobmedzený počet voľných kariet na vybrané podujatia. Na získanie rebríčkového postavenia potrebuje nazbierať desať bodov alebo odohrať minimálne tri turnaje.


Každú ôsmu Francúzku aspoň raz znásilnili, uvádza prieskum

Sú to takmer štyri milióny obyvateliek tejto krajiny.

BRATISLAVA. Až dvanásť percent francúzskych žien sa stalo v minulosti aspoň raz terčom znásilnenia. Tento šokujúci údaj, ktorý znamená, že znásilnenie prežila takmer každá ôsma Francúzka, teda takmer štyri milióny obyvateliek tejto krajiny, zverejnili v piatok francúzske médiá. Údaje vyplývajú z reprezentatívneho prieskumu verejnej mienky, na ktorom sa zúčastnilo 2000 francúzskych žien. Prieskum uskutočnila parížska Nadácia Jeana Jaurésa, ktorá je prepojená s francúzskou Socialistickou stranou.


Ruská akadémia vied považuje homeopatiu za pseudovedu

Experti odporučili, aby sa homeopatické preparáty nevyužívali v štátnych nemocničných zariadeniach.

MOSKVA. Pre účinnosť homeopatických terapeutických metód niet žiadneho vedecky preukázateľného dôkazu, domnieva sa Ruská akadémia vied, ktorá preto homeopatiu označila oficiálne za pseudovedu. Experti akadémie odporučili Ministerstvu zdravotníctva Ruskej federácie, aby sa homeopatické preparáty už nevyužívali v štátnych nemocničných zariadeniach. Šéfka rezortu Veronika Skvorcovová v tejto súvislosti avizovala v Moskve zriadenie pracovnej skupiny, vyplýva z informácií ruských médií. Homeopatia, ktorej základy položil pred vyše 200 rokmi nemecký lekár Samuel Hahnemann (1755-1843), má mnoho stúpencov aj v Rusku, k jej praktickému využitiu v minulosti siahli napríklad cár Mikuláš I., ale aj sovietsky maršal Georgij Žukov, stratég kľúčového protiútoku druhej svetovej vojny pri Stalingrade, ktorý bol pri oslobodení Varšavy i dobytí Berlína. V období Sovietskeho zväzu nebola homeopatia zakázaná, štát ju však nepodporoval, aj keď ju využívali údajne aj niektorí členovia vedenia vtedajšej štátostrany. V 90. rokoch minulého storočia potom homeopatiu integrovali do systému ruského zdravotníctva.


Na letisku Heathrow zatkli muža v súvislosti s útokom v Manchestri

Zatknutie plánovali vopred, muž je vo väzbe.

LONDÝN. Britská polícia zatkla na londýnskom letisku Heathrow 38-ročného muža v súvislosti s minulomesačným teroristickým útokom na koncerte speváčky Ariany Grande v Manchestri, kde zahynulo 22 ľudí, vrátane detí a tínedžerov. Muž, zatknutý pre podozrenie z teroristických trestných činov, sa nachádza vo väzbe. V utorok neskoro večer o tom na Twitteri informovala manchesterská polícia. "Zatknutie bolo vopred plánované a letisku nehrozilo žiadne priame nebezpečenstvo," uviedla polícia. Úrady v rámci vyšetrovania samovražedného bombového útoku na koncerte v hale Manchester Arena zatkli už celkovo 19 ľudí a 12 z nich prepustili bez obvinenia, pričom sedem mužov je stále vo väzbe. Polícia prepustila aj brata bombového útočníka, Ismaila Abediho. Útok 22. mája sa stal krátko po skončení koncertu americkej speváčky Ariany Grande v spomínanom severoanglickom meste. Útočník Salman Abedi, Brit líbyjského pôvodu, tam zabil 22 ľudí. Polícia sa snaží zistiť, či mužovi pomáhala nejaká sieť komplicov, a pracuje aj na rekonštrukcii jeho poslednej trasy pohybu. Vyšetrovatelia zverejnili v utorok aj ďalšie fotografie, a to snímky bieleho Nissanu Micra zadržaného v Manchestri - podľa slov polície sa v ňom našli "dôležité dôkazy". Polícia vyzvala každého, kto auto videl od 13. apríla - keď ho predal jeho predchádzajúci majiteľ - do 15. apríla, keď Abedi odišiel zo Spojeného kráľovstva, aby sa skontaktoval s detektívmi. Abedi sa vrátil do Británie z Líbye štyri dni pred útokom. "Abedi počas týchto štyroch dní chodieval do auta a sme presvedčení, že odtiaľ bral predmety, z ktorých zostrojil výbušné zariadenie," vysvetlil hlavný vyšetrovateľ Russ Jackson. Polícia zverejnila aj fotografiu športovej tašky s logom amerického futbalového tímu San Francisco 49ers a vyzvala každého, kto ju pozná, aby sa prihlásil.


TTIP vraj nie je mŕtva. Čo sa s ňou stane?

Transatlantické obchodné a investičné partnerstvo (TTIP) má po amerických prezidentských voľbách nejasnú budúcnosť.

BRATISLAVA, BRUSEL. Dohoda o voľnom obchode medzi Európskou úniou a Spojenými štátmi má nejasnú budúcnosť. Po víťazstve Donalda Trumpa v amerických prezidentských voľbách sa zdá, že je k podpisu vzdialenejšia než pred rokom. "Je absolútne nemožné povedať, čo znamená víťazstvo Donalda Trumpa pre transatlantickú dohodu,” povedala eurokomisárka pre obchod Cecilia Malmströmová v deň, keď boli výsledky volieb už jasné. Podľa eurokomisárky nové rokovania medzi Úniou a USA nie sú pravdepodobné. “Existuje silný dôvod domnievať sa, že v rokovaniach o dohode teraz nastane pauza a že dohoda pravdepodobne nebude jednou z hlavných priorít novej americkej administratívy,” uviedla eurokomisárka. Nemecko si, naopak myslí, že dohoda, o ktorú sa pokúšajú krajiny už viac ako dva roky, nie je mŕtva. Povedal to krátko po zverejnení výsledkov volieb hovorca nemeckej vlády Steffen Seibert. Nateraz nie je jasné, či rokovania o TTIP (Transpatlantické obchodné a investičné partnerstvo) budú pokračovať v momente, kde sa skončilo pred americkými voľbami, alebo začnú úplne odznova. Koncom októbra sa totiž objavili informácie o tom, že Rakúsko a Luxembursko sú za to, aby sa rokovania o dohode začali od začiatku. “Po voľbách budeme potrebovať nový štart o vytvorení zóny voľného obchodu s USA,” povedal pre nemecký denník Die Welt luxemburský minister zahraničných vecí Jean Asselborn. Slová luxemburského ministra potvrdil aj rakúsky vicekancelár a minister hospodárstva Reinhold Mitterlehner. Obaja tvrdili, že nové rokovania musia byť transparentnejšie. Dohoda o voľnom obchode je predmetom vyjednávaní už niekoľko rokov, pôvodne sa plánovalo, že ju Únia a Spojené štáty podpíšu do skončenia mandátu súčasného amerického prezidenta Baracka Obamu, ktoré sa končí v januári budúceho roka. Otázky vyvoláva najmä fakt, že novozvolený americký prezident už počas kampane opakovane útočil na medzinárodné dohody ako je aj TTIP. Tvrdil, že takéto dohody pripravili v minulosti Američanov o pracovné miesta a ak by sa stal prezidentom, dohodu nepodpíše. Dohoda medzi USA a Úniou by mala v budúcnosti odstrániť prekážky v obchodovaní medzi oboma stranami, cieľom je zvýšiť konkurencieschopnosť či nové príležitosti pre malé a stredné podniky. Podpísaním dohody by sa napríklad v praxi znížili colné poplatky, pričom by si ľudia mohli vyberať zo širšej škály tovarov na trhu. No dohoda má aj citlivé miesta, a to napríklad geneticky modifikované potraviny (tzv. GMO). Tie by sa mali podľa doterajších rokovaní dostávať na európsky trh vo väčšom množstve. V krajinách ako Nemecko či Brusel sa za posledné dva roky konalo už niekoľko protestov proti dohode, pričom hlavným dôvodom boli práve GMO potraviny. To, či sú GMO potraviny nebezpečné pre ľudský organizmus, zatiaľ nie je vedecky dokázané. Americké úrady však tvrdia, že „nie je dôvod obávať sa GMO“.


Slovensko má svetové prvenstvo: je rajom pre milovníkov kníh

Top desať správ zo Spectatora za uplynulý týždeň.

BRATISLAVA. Pozrite si top desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine. 1. Aké teplotné rekordy boli už prekonané túto zimu? Temperatures hit record lows in Slovakia 2. Našich vedcov odstrihli od dôležitých informácií: Scientists lose access to international database 3. Ktorí mladí ľudia opustili Slovensko v posledných 15 rokoch? Graduates of medical and technical universities leave Slovakia 4. Minister Kaliňák žiadnu korupciu na najvyšších politických miestach nevidí: Corruption in top politics cannot be prosecuted; it does not exist 5. Čo urobil herec a bývalý politik Milan Kňažko, keď prichytil vo svojom dome zlodeja? Milan Kňažko shoots burglar in his house 6. Obchody budú zatvorené počas roka asi častejšie: Shops may be closed on public holidays 7. Kedy sa do štátnych múzeí dostanete zadarmo? Free Sunday admission to Slovak museums continues in 2017 8. Studené počasie si vyberá daň na životoch aj na Slovensku: Four people die of hypothermia 9. Ako funguje financovanie cirkví u nás a chystajú sa nejaké zmeny? State covering clergy wages not an issue for Fico 10. Slovensko má svetové prvenstvo - je rajom pre milovníkov kníh: Slovakia is the best country for book lovers Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Slovensko sa pridalo k hnutiu na záchranu opeľovačov

Včely, motýle a iné druhy hmyzu a chrobákov sú ohrozené ľudskou činnosťou.

BRATISLAVA. Bez včiel, motýľov, ale aj rôznych druhoch chrobákov, netopierov či iných vtákov by neexistovali mnohé poľnohospodárske plodiny, ovocie, zelenina, med či čokoláda. Opeľovače sú v súčasnosti vážne ohrozené predovšetkým ľudskými aktivitami, ktoré sú spojené najmä s používaním pesticídov, pestovaním monokultúr i vplyvom klimatickej zmeny. Slovensko sa preto pridáva k iniciatíve, ktorá chce túto situáciu zmeniť. Neformálnu koalíciu na ochranu opeľovačov iniciovalo vlani Holandsko počas zasadnutia Dohovoru o biologickej diverzite v Mexiku. Jej súčasťou sa odvtedy stalo 12 európskych krajín vrátane Slovenska a dve krajiny Južnej Ameriky. Cieľom iniciatívy je spoločná implementácia národných stratégií. Tie majú obsahovať nové prístupy, napríklad zelené pásy pre zlepšenie prirodzeného biotopu opeľovačov, inovácie a praktiky, ktoré zahŕňajú zmenu pestovateľských postupov priateľských k včelám, ako aj nové partnerstvá na ochranu všetkých dôležitých opeľovačov. Niektoré z aktivít už boli na Slovensku spustené. Ochrana opeľovačov spadá pod rezorty životného prostredia a pôdohospodárstva. "Sme veľmi radi, že práve ochrana opeľovačov ako vzácnych živočíchov dôležitých pre poľnohospodárstvo aj pre prírodu spája envirorezort a agrorezort a oba sektory sú otvorené ďalšej bližšej spolupráci na ich ochranu," povedal generálny riaditeľ Sekcie ochrany prírody, biodiverzity a krajiny Rastislav Rybanič. Na základe globálneho hodnotenia o opeľovačoch, ktoré pripravili experti v rámci Medzivládneho panelu pre biodiverzitu a ekosystémové služby sa odhaduje, že až 75 percent plodín, ako aj 90 percent kvitnúcich rastlín závisí od opeľovačov. Celkový ročný výnos z plodín, ktoré sú závislé od opeľovačov, sa na globálnej úrovni odhaduje na 577 miliárd dolárov.


Bugár: Odstúpim, ak sa Most-Híd nedostane do parlamentu

Most-Híd s SMK má podľa Bugára odlišné názory na zostavovanie kandidátky.

BRATISLAVA. Predseda Mosta-Híd Béla Bugár pripustil, že keby sa Most-Híd nedostal v nasledujúcich parlamentných voľbách do parlamentu, tak odstúpi. Uviedol to v nedeľnej diskusnej relácii TA3 V politike. "Samozrejme, to je povinnosť," povedal Bugár s tým, že urobí však všetko pre to, aby sa strana do parlamentu dostala. Ako doplnil, možnosť, že by sa strana nedostala do parlamentu, nepripúšťa. Potvrdil aj to, že ako predseda strany vidí preferencie a musí reagovať. Pripustil i to, že nemusí byť "večným predsedom strany". Predseda Mosta-Híd v diskusii uviedol, že by po parlamentných voľbách vedel spolupracovať s každým, kto bude zlepšovať slovensko-maďarské vzťahy. Poznamenal, že strana otvára kandidátku pre ľudí, ktorí akceptujú ich hodnoty, ale je aj názorovo otvorený. Spoluprácu si vie predstaviť napríklad s regionálnymi politickými stranami. "Budúci týždeň pošleme pozvánky a kto ich bude akceptovať, príde. Po stretnutí si to každý prediskutuje vo vlastnej strane a potom sa môžeme dohodnúť," uviedol Bugár. K spolupráci s SMK uviedol, že ak si táto strana myslí, že on je jediným problémom ich spolupráce, tak by mala ísť na školenie. Most-Híd s SMK má podľa Bugára odlišné názory na zostavovanie kandidátky do parlamentných volieb. "Ak SMK hovorí, že si vie predstaviť len maďarskú kandidátku, tak to neexistuje," povedal Bugár. Most-Híd podľa neho veľmi úzko spolupracuje aj so Slovákmi alebo s inými menšinami. Podľa Bugára rovnaká koalícia po parlamentných voľbách už vzniknúť nemôže. "Každý, kto bude nápomocný k tomu, aby boli sľuby pre občanov splnené, tak s takými stranami vieme vstúpiť do koalície," povedal Bugár. Podľa neho koalícia do volieb vydrží, avšak predčasné voľby je možné vyvolať. Avšak predčasné voľby podľa neho nie sú v hre. Potvrdil i to, že pri zvyšovaní nezdaniteľnej časti je zhoda.


Ukrajina protestuje proti odsúdeniu svojho občana v Rusku

Mladík má vážne problémy s pečeňou a vo väzbe sa mu zhoršil stav.

MOSKVA. Ukrajinské ministerstvo zahraničných vecí v piatok protestovalo proti rozsudku, ktorý súd v ruskom meste Rostov na Done vyniesol nad 19-ročným ukrajinským občanom Pavlom Hribom. Hrib bol uznaný za vinného z podpory terorizmu a odsúdený na šesť rokov väzenia. Rezort ukrajinskej diplomacie označil tento verdikt za nezákonný a obvinenia z podnecovania k teroristickým činom za vymyslené, informovala agentúra Interfax. Kyjev žiada, aby Rusko Hribovi poskytlo nutnú lekársku starostlivosť, prepustilo ho na slobodu a umožnilo mu návrat do vlasti. V súvislosti s týmto prípadom podpredsedníčka ukrajinského parlamentu a zástupkyňa Ukrajiny v humanitárnej podskupine trojstrannej kontaktnej skupiny Iryna Heraščenková v piatok vyhlásila, že Rusko odmietlo návrh Ukrajiny na výmenu väzňov, medzi ktorými mal byť aj 19-ročný Hrib. Heraščenková spresnila, že ruská strana neprejavila záujem o výmenu "v neoficiálnom formáte". Rusko podľa nej ani neumožnilo misii Medzinárodného výboru Červeného kríža, aby Hriba navštívila vo väzení a aby lekári zistili jeho zdravotný stav. Hriba v piatok severokaukazský vojenský súd v Rostove na Done odsúdil na šesť rokov za podporu terorizmu. Ako informovala agentúra TASS, Hrib po vynesení verdiktu vyhlásil časovo neobmedzenú hladovku. Zdôvodnil ju tým, že príslušné ruské úrady mu nezabezpečili potrebnú lekársku starostlivosť a neumožnili, aby ho vyšetrili lekári z Ukrajiny. Podľa ruských vyšetrovateľov sa Pavlo Hrib snažil zosnovať teroristický útok v Rusku. Vyšetrovaním sa zistilo, že od 27. marca do 15. mája 2017 Hrib z Ukrajiny prostredníctvom internetu nahováral študentku strednej školy v ruskom čiernomorskom letovisku Soči, aby počas slávnostnej rozlúčky s maturantmi _ 30. júna 2017 _ aktivovala nastraženú výbušninu. Potom, podľa Hribovho odporúčania, mala opustiť územie Ruska. Z textu obvinenia vyplýva, že Hrib jej cez internet dával aj podrobné inštrukcie, ako výbušninu zostrojiť a nastražiť. Hriba zadržali 24. augusta 2017 v Bielorusku, odkiaľ ho deportovali do Ruska. Agentúra TASS pripomína, že v danom období bol Hrib členom v Rusku zakázanej extrémistickej, krajne nacionalistickej organizácie Ukrajinské národné zhromaždenie-Ukrajinská národná sebaobrana (UNA-UNSO). Hrib svoju vinu odmieta, uviedla v piatok rozhlasová stanica Echo Moskvy.


V Prahe zadržali bývalého vodcu sýrskych Kurdov, hlási Turecko

Informovala o tom turecká tlačová agentúra.

PRAHA. V Česku zadržali bývalého popredného predstaviteľa sýrskej kurdskej Strany demokratickej jednoty (PYD). S odvolaním sa na tureckú štátnu tlačovú agentúru Anadolu o tom informovala v nedeľu AP. Podľa Anadolu bol Sálih Muslim, bývalý spolupredseda PYD, zadržaný v sobotu v Prahe. Polícia ČR v tejto súvislosti uviedla, že na žiadosť tureckého Interpolu bol zadržaný 67-ročný cudzinec. Žiadne ďalšie podrobnosti bezprostredne nezverejnila. Muslim figuruje s takzvaným červeným upozornením aj na zozname medzinárodne hľadaných osôb Interpolu, a to vzhľadom na zatykač, ktorý vydala Ankara. Turecko Muslima na svoj zoznam najhľadanejších osôb pridalo začiatkom februára. Nemenovaný kurdský predstaviteľ podľa AP uviedol, že bývalý spolupredseda PYD bol pozvaný do Prahy na konferenciu o otázkach týkajúcich sa Blízkeho východu, ako je napríklad aj kríza v Sýrii. Anadolu priblížila, že Turecko podá žiadosť o vydanie Muslima a to, či ho Česi vydajú alebo prepustia, je už na rozhodnutí tamojšieho súdu. Ankara považuje PYD za "teroristickú skupinu" napojenú na kurdských povstalcov, ktorí vedú boje s Tureckom. PYD je jedným z popredných kurdských zoskupení v severnej Sýrii a Muslim má v oblasti stále veľký vplyv aj napriek svojmu minuloročnému odstúpeniu z funkcie, píše AP. Turecké ozbrojené sily spustili ofenzívu proti Kurdom v enkláve Afrín na severe Sýrie 20. januára. Afrín kontrolujú kurdské milície, známe ako Oddiely ľudovej sebaobrany (YPG). YPG sú však zároveň spojencami USA v boji proti IS. Ankara označuje YPG za teroristickú organizáciu ohrozujúcu územnú celistvosť Sýrie a napojenú na Stranu kurdských pracujúcich (PKK), ktorá je v Turecku, kde bojuje za väčšiu autonómiu, zakázaná.


Z Kaddáfího zmrazených účtov sa nestratilo vyše 11 miliárd eur

Belgické úrady prisľúbili, že problém budú vyšetrovať.

BRUSEL. Zmrazené prostriedky bývalého líbyjského diktátora Muammara Kaddáfího v belgickej banke Le Vif, ktorými sa na základe medzinárodných sankcií nesmelo hýbať, sa za štyri roky nečakane scvrkli. Tak mala tvrdiť pôvodná správa tlačovej agentúry TASR odvolávajúca sa na informácie z belgickej tlač. Belgický minister financií Johan Van Overtveldt však takúto správu poprel.  Tvrdí, že zmrazené prostriedky sú stále zmrazené a zo šírenia nepravdivej správy obvinil niektorých politikov a novinárov.  Belgické úrady už pred časom odkázali, že sa na problém pozrú a prešetria ho.


V novom potterovskom filme víťazí mágia marketingu

Keď je v kinách film Fantastické zvery a ich výskyt, raz môže byť aj telefónny zoznam.

Kritika nikdy netajila názor, že séria kníh Joanne K. Rowlingovej o Harrym Potterovi nemá vyššie kvality ani ambície. Výsledkom práce veľkého kolektívu marketérov, spoluautorov a editorov bol majstrovský marketingový produkt. Nielenže naplno zasiahol cieľovú skupinu, ale oslovil aj staršiu mládež a dospelých. Sedem kníh, vychádzajúcich v rozpätí rokov 1997 až 2007 a preložených do siedmich desiatok jazykov, zaznamenalo predaj prekračujúci štyristo miliónov výtlačkov. Vrátili deti ku knihám, vyvolali dlhodobý záujem, skutočné fanúšikovské hnutie – a s ním spojený priemysel. Knihy, filmy a štyri stovky ďalších produktov utŕžili 25 miliárd dolárov. Osem filmov v rokoch 2001 – 2011 na vstupnom do kín prinieslo 7,7 miliardy dolárov. Ak treba k miliardám, ktoré Potter zarobil, pridať ďalšie peniaze, najjednoduchšie je pokračovať s príbehmi z potterovského univerza. Najprv ich však treba vymyslieť. Rowlingovej kniha Fantastické zvery a ich výskyt z roku 2001 je fiktívna učebnica z čarodejníckej školy v Rokforte. Napísal ju magický biológ M.L.O.K. (Maurice Leonard Orlando Kornelius) Scamander, autorom predslovu je riaditeľ školy Albus Dumbledore a sú v nej Harryho, Ronove i Hermionine poznámky. Nemá ústredný príbeh, ktorý by sa dal sfilmovať. Rovnako by námetom mohol byť telefónny zoznam mágov. Na filmovom príbehu to poznať. Lov rozutekaných fantastických zverov je len neveľmi nápaditým, predvídateľným a neprekvapivým podkladom pre oživenie bizarných magických stvorení. To ony sú skutočnými filmovými hrdinami. Dobrodružstvá mladého britského mága Mloka Scamandera v New Yorku 20. rokov minulého storočia sa pridŕžajú osvedčených stereotypov. Nie je v nich núdza o rušivé nelogické zvraty a nezmyselné momenty. Film je určený konzumentom, ktorí hľadajú atrakciu a relax, odvyknutých zamýšľať sa a klásť si otázky. Marketing cieli na nostalgickú náklonnosť niekdajších detských fanúšikov, ktorí vyrástli a blížia sa k tridsiatke. Snímka je „dospelá“, pripomína filmy o komiksových superhrdinoch a podobne ako ony buduje svoje potterovské univerzum. Dospelý je aj humor, ktorý sa prejavuje najmä u zvierat a vo vzťahu nymfomaniackej Queenie Goldsteinovej (Alison Sudol) k Jacobovi Kowalskému (Dan Fogler). Dvojica je zábavnejšia ako ústredné duo Scamander (Eddie Redmayne) – Porpentina Goldsteinová (Katherine Waterston). Retro, konflikt britského konzervativizmu s americkou modernou a potterovskej mágie s gangsterským žánrom sú príjemne hravé. Efektne štylizovaný obraz dokazuje dostatok peňazí. Lenže od roku 2001 nám digitálne triky, efekty aj 3D zovšedneli. Hoci David Yates má bohaté skúsenosti s réžiou potterovských filmov, v akčných scénach akoby strácal kontrolu. Blesky, explózie, poletujúce chuchvalce dymu a digitálne animované obludy už nestačia. To najpodstatnejšie – originálne, hlboké, pôsobivé rozprávanie o zaujímavých postavách a ich vzťahoch – možno prinesú pokračovania novej série. Nie náhodou sú skutočnými autormi filmu Fantastické zvery a ich výskyt špičkoví znalci trhu s potterovskou zábavou.   Tento text ste mohli čítať vďaka tomu, že platíte za obsah. Vážime si to.


Viac ako 100 miliónov eur. Slovensko môže čerpať Nórske granty

Island, Lichtenštajnsko a Nórsko prispejú k znižovaniu rozdielov na Slovensku.

BRATISLAVA. Slovensko je už tradične lídrom rokovania o uzavretí memoránd a finančných mechanizmov spomedzi všetkých 16 prijímateľských krajín nórskych grantov. V predchádzajúcom období sme boli prvou, tentokrát sme druhou krajinou, ktorá podpisom memoranda potvrdila svoj záujem čerpať finančné prostriedky Nórska, Islandu a Lichtenštajnska. Po podpise takzvaných Nórskych grantov to na pôde Úradu vlády SR povedal minister zahraničných vecí a európskych záležitostí SR Miroslav Lajčák. Za nórsku stranu podpísala memorandum ministerka Nórskeho kráľovstva pre EÚ a Európsky hospodársky priestor (EHP) Elisabeth Vik Aspakerová, ktorá povedala, že toto memorandum má väčší význam, ako len zlepšiť obchodné a ekonomické vzťahy medzi krajinami. "Je to naša spoločná zodpovednosť za spoločnú budúcnosť Európy," povedala Aspakerová. Preto sa Nórsko rozhodlo už tretíkrát podporiť "rozvoj podnikania, zmiernenie klimatických zmien, inklúziu zraniteľných skupín a menšiny, občiansku spoločnosť či spoluprácu v kultúrnej oblasti" sumou viac ako 100 miliónov eur. Na podpise memoránd sa zúčastnila aj veľvyslankyňa Nórskeho kráľovstva na Slovensku Inga Magistad a generálny riaditeľ sekcie bilaterálnych finančných nástrojov Úradu vlády SR Ján Krak. Ten zdôraznil, že od roku 2004 sa peniaze z nórskych fondov použili na Slovensku na viac ako 500 projektov. Nórske peniaze sme v minulosti použili napríklad na rekonštrukciu bratislavskej Reduty, ktorá sa stala hlavným dejiskom a "výkladnou skriňou" pre najdôležitejšie podujatia slovenského predsedníctva v Rade EÚ. Lajčák vyzdvihol použitie nórskych grantov na projekty Pro Monumenta - prevencia údržbou, ktorý pomáha pri revitalizácii a zachovávaní kultúrneho a prírodného dedičstva, ale aj na renováciu hradu Devín, obnovu Rosenfeldovho paláca v Žiline či štátneho divadla v Košiciach. Uzavretie memoránd o porozumení pri implementácii Finančného mechanizmu Európskeho hospodárskeho priestoru (EHP) a Nórskeho finančného mechanizmu schválila vláda na svojom 37. zasadnutí v stredu 23. novembra. Do roku 2021 tak Island, Lichtenštajnsko a Nórsko finančne prispejú k znižovaniu hospodárskych a sociálnych rozdielov na Slovensku. Ako prijímateľský štát dostaneme z mechanizmu hospodárskeho priestoru 54 900-tisíc eur, desať percent z nich je však vyčlenených pre fond pre občiansku spoločnosť. Slovensko tak získa po odpočítaní nákladov prispievateľských štátov na riadenie 50 782 500 eur. Z národných peňazí vyčleníme pre tento mechanizmus takmer sedem miliónov eur (6 674 737 eur). Z Nórskeho finančného mechanizmu bude Slovensku k dispozícii suma 58 200-tisíc eur, jedno percento z celkovej sumy je však vyčlenené pre fond na podporu dôstojnej práce a tripartitného dialógu. Čistý príspevok pre Slovensko po odpočítaní nákladov pre Nórsko za riadenie tohto mechanizmu tak predstavuje 53 835-tisíc eur. Z národných peňazí vyčleníme pre nórsky mechanizmus viac ako osem miliónov eur (8 801 120 eur). Medzi prioritné oblasti, na ktoré by sa mali použiť finančné prostriedky týchto krajín z mechanizmu hospodárskeho spoločenstva, patria vzdelávanie a podnikanie mladých, zelené inovácie v priemysle a verejnoprospešné technológie, zníženie zraniteľnosti voči zmene klímy, riadenie kultúrneho dedičstva s dôrazom na kultúru menšín, zlepšenie efektívnosti a transparentnosti slovenských štátnych inštitúcií či posilnenie občianskej spoločnosti. Na týchto programoch sa spolu so slovenskými partnermi budú podieľať Nórske centrum pre medzinárodnú spoluprácu vo vzdelávaní, Nórske riaditeľstvo pre vodné zdroje a energetiku (NVE), nórske a islandské kartografické orgány, Rada Nórska pre umenie (ACN) či Organizácia pre hospodársku spoluprácu a rozvoj (OECD). Z Nórskeho finančného mechanizmu pôjdu peniaze na výskum a vzdelávanie, zamestnanosť mladých a odstraňovanie chudoby so silným zameraním sa na zraniteľné skupiny s vysokým rizikom vylúčenia ako sú Rómovia, pomoc starším a chorým, životné prostredie a klímu či predchádzanie domácemu a rodovo podmienenému násiliu a ochranu a pomoc obetiam. Partnerskými organizáciami pre tieto programy budú Rada Európy, Nórska agentúra životného prostredia či Nórske riaditeľstvo pre zdravie. Zodpovednosť za dosiahnutie cieľov Finančného mechanizmu Európskeho hospodárskeho priestoru a cieľov Nórskeho finančného mechanizmu, ale aj ich implementáciu je zodpovedný Odbor grantov Európskeho hospodárskeho priestoru a Nórska Úradu vlády SR. Najneskôr do 31. decembra 2020 preskúmajú zmluvné strany oboch memoránd pokrok v implementácii a dosahovaní cieľov memoránd na Slovensku a podľa toho sa dohodnú na presune finančných prostriedkov v rámci jednotlivých programov a medzi nimi.


Ruská chodkyňa prepísala svetový rekord. Nemôžu jej ho však uznať

ČEBOKSARY. Ruská chodkyňa Klavdija Afanasievová zašliapala na ruskom šampionáte v Čeboksaroch 50 km za 3:57:08 h, čo je výkon o 2:08 min lepší ako svetový rekord Číňanky Chung Liou z 9. marca 2019 v meste Chuang-šan. Dvadsaťtriročná Ruska, bývalá juniorská majsterka Európy a víťazka ME do 23 rokov, sa však neocitne v listine svetových rekordérok, pretože Ruská atletická federácia má medzinárodný dištanc. Okrem toho preteky nerozhodovali medzinárodní arbitri, ale len domáci, čo na uznanie za oficiálny svetový rekord nestačí. Afanasievová vyhrala pred Margaritou Nikiforovovou (4:05:08). V pretekoch mužov na 50 km dominoval Sergej Šarypov časom 3:43:36 h pred Nikolajom Sergejevom (3:49:31), ruské tituly na 20 km si vybojovali medailista z MS 2017 v Londýne Sergej Širobokov (1:19:27) a bývalá olympijská šampiónka Jelena Lašmanovová (1:27:19).


Krajiny Perzského zálivu chcú finančne pomôcť Jordánsku

Krajiny chcú napomôcť k stabilite Jordánska, krajina dostane viac ako dve miliardy dolárov.

RIJÁD. Tri štáty Perzského zálivu prisľúbili Jordánsku finančnú pomoc s cieľom stabilizovať situáciu v krajine, ktorá čelí najväčším protestom za posledné roky. Dôvodom sú úsporné plány vlády, ktorých súčasťou je aj zvyšovanie daní. Saudská Arábia, Kuvajt a Spojené arabské emiráty (SAE) prisľúbili v pondelok Jordánsku pomoc vo výške 2,5 miliardy USD (2,13 miliardy eur). Balík pomoci je rozložený na päť rokov, podobne, ako v prípade predchádzajúcej 5-ročnej finančnej pomoci dohodnutej pre Jordánsko v roku 2011. Arabské štáty očakávajú, že finančná podpora umožní Jordánsku pripraviť nový úsporný plán, ktorý nespokojné obyvateľstvo prijme a ktorý bude stačiť aj medzinárodným veriteľom. Jordánsko už v decembri 2011 získalo finančnú pomoc rovnako vo výške 2,5 miliardy USD, vtedy od Rady pre spoluprácu krajín Perzského zálivu (GCC) sídliacej v Saudskej Arábii. Okrem Jordánska GCC prisľúbila pomoc aj Maroku, rovnako vo výške 2,5 miliardy USD. Platnosť vtedajšej pomoci vypršala minulý rok a celá GCC, ktorá má šesť členov, o novej pomoci pre Jordánsko zatiaľ nerozhodla, keďže v súčasnosti je Rada rozdelená v dôsledku krízy okolo Kataru. Na ten uvalili niektoré arabské štáty na čele so Saudskou Arábiou a SAE obchodnú a dopravnú blokádu pre údajnú podporu terorizmu, čo Katar odmieta. Jordánsko zatiaľ dostáva vyše 1 miliardy USD ročne od USA, okrem toho pomoc z Európy a od niektorých ďalších vlád. Protesty v Jordánsku viedli minulý týždeň k odstúpeniu premiéra Háního Mulkího, ktorého nahradil ekonóm Umar Razzáz. Ten krátko po nástupe do funkcie vyhlásil, že kontroverzný návrh zákona o dani z príjmov stiahne. (1 EUR = 1,1754 USD)


Fanúšikovia Cesty do Fantázie tešte sa. Hayao Miyazaki pracuje na novom filme

Slávny japonský režisér pripraví príbeh malej húsenice.

V nedeľu odvysielali v japonskej televízii špeciálny diel relácie nazvanom The Man Who Is Not Done: Hayao Miyazaki. V dokrútke tento uznávaný japonský režisér originálnych a premyslených animovaných filmov prezradil, že by sa rád vrátil k réžii celovečerných filmov. Koniec svojej aktívnej kariéry tvorca oznámil pred troma rokmi. Počas tohto obdobia pracoval autor na krátkom filme Kemushi no Boro pre Ghibli Museum. V televíznom špeciáli, ktorý mu venovali, Miyazaki prezradil, že s dielom nebol spokojný ako s krátkometrážnym a v auguste prezentoval prepracovaný návrh spraviť z neho celovečerný film. Slovenskí diváci si japonského tvorcu pamätajú určite hlavne vďaka jeho špecifickému rukopisu. Jeho osobité videnie je možné si pripomenúť aj po tieto mesiace, keď sa v rámci putovnej prehliadky Projekt 100 vracia do kín jeden z jeho najznámejších filmov Cesta do fantázie. Príbeh malého dievčatka Chihiro, ktoré sa stratí s rodičmi v opustenom lunaparku patrí k tým najkúzelnejším filmovým animovaným príbehom pre deti. Na výrobu tohto svojho nového filmu bude potrebovať presne 5 rokov, hovorí režisér podľa internetovej stránky www.animenewsnetwork.com. Ak teda film dokonči včas, bude mať pri jeho premiére 80 rokov. V časovom pláne Miyazaki priznáva, že by sa film mohol stihnúť dokončiť už v roku 2019, pred olympijskými hrami v Tokyu 2020. Producent štúdia Ghibli, ktoré sa zameriava na animované filmy, Toshio Suzuki povedal, že Miyazaki bude kresliť až kým neumrie. Z filmu vraj bude opätovne veľký hit.   Projekt ešte nedostal oficiálne zelenú pre celovečerný formát, ale japonský režisér už začal na projekte pracovať. Popri čakaní a oficiálne odobrenie projektu Miyazaki potvrdil že stále bude pokračovať na spomínanom krátkom filme pre Ghibli Museum, ktorý by mal byť základom pre jeho nový film. Tento krátky film, ktorý Miyazaki plánoval skoro dvadsať rokov, bude hotový najskôr o rok. Snímka je príbehom malej chlpatej húsenice, takej malej že sa jednoducho stlačiť medzi prsty.


V Londýne sa našiel USB kľúč s údajmi o zabezpečení letiska Heathrow

Pamäťový kľúč obsahuje celkovo 76 súborov.

LONDÝN. Orgány zodpovedné za bezpečnosť na londýnskom letisku Heathrow začali vyšetrovanie po tom, čo sa na jednej z ulíc britskej metropoly našiel pamäťový kľúč obsahujúci dôverné informácie vrátane presného plánu trasy, ktorou sa na letisko presúva britská kráľovná Alžbeta II. V nedeľu o tom na svojej internetovej stránke informovala spravodajská televízia Sky News. Pamäťový kľúč obsahuje celkovo 76 súborov vrátane máp, videozáznamov či dokumentov, pričom ani jeden z nich nie je zakódovaný alebo chránený heslom, napísal nedeľník Sunday Mirror, podľa ktorého súbory obsahujú napríklad podrobný popis bezpečnostných opatrení prijímaných na ochranu kráľovnej, ako aj členov vlády či zahraničných štátnych návštev. Okrem iného nájdený USB kľúč údajne obsahuje aj presný plán rozmiestnenia bezpečnostných kamier na letisku, ako aj tunelov a únikových šácht vedúcich z komplexu letiska k Heathrow Expressu -systému železničného spojenia medzi letiskom Heathrow a železničnou stanicou Paddington v centre Londýna. Kľúč s citlivými dátami priniesol do redakcie denníka Daily Mirror nezamestnaný muž, ktorý ho údajne našiel na chodníku. Zatiaľ nie je jasné, či ide o pokus o zámerné narušenie bezpečnosti letiska alebo o náhodu vyplývajúcu z nedbanlivosti niektorého z pracovníkov jeho ochrany.


Chorvátsko a Portugalsko boli vyňaté z postupu pri nadmernom deficite

BRUSEL, LUXEMBURG. Ministri financií EÚ (Ecofin) dnes v Luxemburgu rozhodli o uzavretí postupu pri nadmernom deficite pre Chorvátsko a Portugalsko. Deficity oboch krajín, ktoré boli súčasťou nápravnej časti Paktu stability a rastu, klesli pod referenčnú hodnotu 3 % HDP. Chorvátsko podliehalo postupu pri nadmernom deficite od januára 2014, Portugalsko od decembra 2009. V dôsledku dnešného rozhodnutia Ecofinu už len štyri z 28 členských štátov EÚ podliehajú postupom pri nadmernom deficite - Francúzsko, Grécko, Spojené kráľovstvo a Španielsko. Všetky štyri krajiny majú termín do konca roku 2017 uskutočniť požadované rozpočtové korekcie. Podľa správy Európskej komisie (EK) ide o pokračovanie pozitívneho trendu, ktorý bol nastolený v roku 2011 potom, ako v období 2010/11 postupom pri nadmernom deficite podliehalo až 24 členských štátov EÚ vrátane Slovenska. Postup voči Slovensku bol zastavený v júni 2014. "Pokiaľ ide o fiškálnu politiku, chcel by som zablahoželať Chorvátsku a Portugalsku, keďže ministri podporili naše odporúčanie zrušiť postupy pri nadmernom deficite pre obe krajiny," uviedol po skončení Ecofinu podpredseda EK pre euro a sociálny dialóg, zodpovedný aj za finančnú stabilitu, finančné služby a úniu kapitálových trhov Valdis Dombrovskis. Komisia navrhla zrušenie postupu voči obom krajinám v máji tohto roku. Dombrovskis ocenil, že celkový obraz verejných financií v EÚ sa naďalej zlepšuje. Dodal, že v oblasti prevencie eurokomisia eviduje osem členských krajín - Bulharsko, Česká republika, Dánsko, Holandsko, Luxembursko, Malta, Nemecko a Švédsko - ktoré by v tomto roku a na budúci rok mali dosiahnuť rovnaké alebo vyššie strednodobé rozpočtové ciele. Týmto krajinám nehrozia žiadne fiškálne odporúčania, avšak sú aj členské štáty, ktoré sa odchyľujú od svojich rozpočtových cieľov. Podľa Dombrovskisa je to prípad Talianska, ktoré muselo v tomto roku prijať dodatočné štrukturálne opatrenia vo výške 0,2 % HDP. Rumunsko zas bolo upozornené, že sa dopúšťa výraznej odchýlky vytýčenej trasy pre strednodobé ciele, ktoré má splniť v tomto roku. Členské štáty EÚ sú podľa článku 126 Zmluvy o fungovaní Európskej únie povinné vyhnúť sa nadmernému deficitu verejných financií. Postup pri nadmernom deficite sa používa na podporu návratu krajiny k zdravému fiškálnemu prostrediu.


Na letisku v Kolíne prepadli auto s peniazmi, postrelili strážnika

KOLÍN NAD RÝNOM. Jedna osoba utrpela ťažké zranenia pri prepade auta na prepravu peňazí, ku ktorému došlo v stredu ráno na nemeckom letisku Kolín/Bonn. Traja maskovaní a ozbrojení útočníci prepadli vozidlo okolo 09.15 h. Na mieste činu padlo niekoľko výstrelov. Guľka zasiahla do stehna a ťažko zranila strážnika, informovala agentúra DPA s odvolaním sa na hovorcu polície Wolfganga Baldesa. Zranený muž bol prevezený do nemocnice a podstúpi operáciu, uviedol Baldes. Podľa neho sa dvaja zamestnanci bezpečnostnej firmy nachádzali v čase incidentu mimo vozidla. Trojica mužov po prepade ušla v čiernom audi, ktoré sa následne našlo v plameňoch pri diaľnici A59 v kolínskej mestskej časti Porz. Páchatelia sú na úteku. Lupiči z auta zrejme ukradli jeden kufor s peniazmi, ale zatiaľ sa to oficiálne nepotvrdilo. Prepad sa odohral na autobusovej stanici v blízkosti terminálu 2, oznámila hovorkyňa letiska. Incident však prevádzku letiska nijako neovplyvnil. Uzatvorená je len časť autobusovej stanice, kde sa prepad odohral.


Ústredie práce zverejnilo nové výzvy na tvorbu pracovných miest

Zamestnávatelia sa môžu uchádzať o prostriedky na vytváranie nových pracovných miest.

BRATISLAVA. Zamestnávatelia sa môžu uchádzať o finančné prostriedky na vytváranie nových pracovných miest pre znevýhodnených uchádzačov o zamestnanie (UoZ). Ústredie práce zverejnilo výzvy v rámci Národného projektu Cesta na trh práce-2. Celkovo je na tento projekt vyčlenených niekoľko desiatok miliónov eur. Národný projekt je zameraný na podporu najmenej rozvinutých okresov. Príspevok je totiž možné poskytnúť v troch krajoch - v Banskobystrickom, Košickom a Prešovskom kraji, a to v presne určených okresoch. Projekt sa bude realizovať prostredníctvom troch opatrení. Prvé je zamerané na podporu vytvárania pracovných miest pre UoZ a vyčlenených je na to 25,3 milióna eur. Ústredie práce predpokladá, že by sa mohlo vytvoriť 2362 nových pracovných miest. "Povinná doba trvania pracovného miesta je najmenej 20 mesiacov, pričom finančný príspevok sa poskytuje zamestnávateľovi mesačne najviac počas prvých 15 mesiacov. Po uplynutí podpornej doby bude zamestnávateľ povinný podporované miesto udržať minimálne päť mesiacov bez finančného príspevku," priblížilo vo výzve ústredie práce. Výzva presne definuje aj podmienky, kedy nemôže byť firme príspevok poskytnutý. Druhé opatrenie je zamerané na podporu vytvárania pracovných miest u verejných zamestnávateľov a celkovo je naň vyčlenených 9,2 milióna eur, pričom by sa malo vytvoriť 1065 nových miest. Zamestnávanie sa môže týkať napríklad tvorby, ochrany a zlepšovania životného prostredia, aktivít sociálneho zamerania, starostlivosti o odkázané osoby, podpory ochrany a zachovania kultúrneho dedičstva, rozvoja športových aktivít, ale aj podpory ochrany verejného poriadku. Tretie opatrenie je zamerané na zamestnanie sa v poľnohospodárskej prvovýrobe, príspevok je určený na samostatne zárobkovú činnosť (SZČO). Alokovaných je naň 11,5 milióna eur a ústredie práce predpokladá, že by sa mohlo vytvoriť 2053 miest. Podmienkou je, že SZČO bude musieť vykonávať činnosť nepretržite najmenej dva roky. Inak bude musieť príspevok vrátiť. Všetky výzvy spolu s podmienkami sú zverejnené na webovej stránke ústredia práce.


Japonsko, Čína a Južná Kórea odsledujú, aby sa KĽDR vzdala jadrových zbraní

Stretnutie troch lídrov sa konalo v čase horúčkovitého vývoja udalostí na Kórejskom polostrove.

TOKIO. Čína, Japonsko a Južná Kórea sa na stredajšom summite v Tokiu dohodli, že budú spoločne vplývať na Severnú Kóreu, aby sa vzdala jadrových zbraní, a tiež spoločne pracovať na trojstrannej aj širšej regionálnej dohode o voľnom obchode. Obe tieto záležitosti sú najpálčivejšími témami ich regiónu, napísala tlačová agentúra AP. K spomínaným záverom dospeli v stredu v japonskom hlavnom meste Tokio japonský premiér Šinzó Abe, čínsky premiér Li Kche-čchiang a juhokórejský prezident Mun Če-in. Išlo o prvý trojstranný summit týchto susedov v severovýchodnej Ázii od novembra 2015, teda po dvojročnej prestávke. Abe znovu potvrdil postoj Japonska, že normalizácia vzťahov s Kórejskou ľudovodemokratickou republikou (KĽDR) bude možná len vtedy, ak Pchjongjang podnikne konkrétne kroky smerujúce k zanechaniu svojho programu na vývoj jadrových zbraní i rakiet a ak vyrieši záležitosť s Japoncami unesenými severokórejskými agentmi. Stretnutie troch lídrov sa konalo v čase horúčkovitého vývoja udalostí na Kórejskom polostrove: severokórejský vodca Kim Čong-un sa 27. apríla stretol s Munom a začiatkom tohto týždňa s čínskym prezidentom Si Ťin-pchingom, keď prekvapujúco navštívil čínske pobrežné mesto Ta-lien. Americký minister zahraničných vecí Mike Pompeo odletel v stredu nadránom do metropoly KĽDR Pchjongjang, aby vyriešil detaily historického summitu prezidenta USA Donalda Trumpa s Kimom. Abe na spoločnej tlačovej konferencii v Tokiu povedal: "Musíme sa postarať o to, aby mal tento vývoj neustály spád a viedol k úplnej denuklearizácii Kórejského polostrova. Musíme dosiahnuť mier a stabilitu v severovýchodnej Ázii." Podľa nemenovaného japonského predstaviteľa sa traja lídri takisto dohodli, že budú pracovať na dohode o voľnom obchode medzi svojimi krajinami a na navrhovanom Regionálnom všeobecnom ekonomickom partnerstve (RCEP) s krajinami juhovýchodnej Ázie.


Sagan sa nedočkal triumfu ani na Amstel Gold Race, preteky nedokončil

Maastricht - Valkenburg (265,7 km) VALKENBURG. Víťazom 54. ročníka cyklistických pretekov Amstel Gold Race sa v nedeľu stal Holanďan Mathieu van der Poel z tímu Corendon - Circus. Van der Poel, aktuálny majster sveta v cyklokrose, prežíva rozprávkovú klasikársku jar, k víťazstvu na Amstel Gold Race pridal aj prvenstvá na Dwars door Vlaanderen a Brabantskom šípe. K tomu bol štvrtý na monumente Okolo Flámska a Gent-Wevelgem. Slovenský cyklista približne 30 kilometrov pred cieľom začal strácať kontakt s pelotónom a preteky napokon nedokončil. "Nemôžem tomu uveriť. Nemyslel som si, že by som ešte mohol vyhrať, vôbec som to nečakal. Cítil som sa naozaj veľmi dobre, na stúpaní Guiperberg som sa snažil predvídať situáciu, ale nevyšlo mi to. Na konci som do toho išiel naplno a dúfal som, že lídri začnú taktizovať a pozerať sa po sebe. Je to neskutočné," povedal v cieli Van der Poel, ktorého otec Adri vyhral Amstel Gold Race v roku 1990. Rok 2011: 97. miesto Rok 2012: 3. miesto Rok 2013: 36. miesto Rok 2018: 4. miesto Rok 2019: nedokončil Na ďalších priečkach skončili po 256 kilometroch medzi Maastrichtom a Valkenburgom Austrálčan Simon Clarke (EF Education First) a Dán Jakob Fuglsang (Astana). Dvadsaťpäť kilometrov po štarte sa sformoval jedenásťčlenný únik, ktorý si udržiaval náskok na pelotón s Petrom Saganom rozťahaný početnými stúpaniami v rozmedzí približne piatich minút. Pred poslednými deviatimi z celkovo 35 stúpaní delili skupinu na čele od hlavného poľa už len dve minúty. Na Gulpenbergu atakoval z pelotónu Van der Poel, ku ktorému sa pridal Španiel Gorka Izagirre (Astana). Najmä zásluhou jazdcov Bora-Hansgrohe nemalo ich snaženie dlhé trvanie a zrýchlenie tempa napokon prinieslo aj koniec úniku. Na Kruisbergu potom ušiel Francúz Julian Alaphilippe (Deceuninck - Quick Step), na ktorého sa zavesil Fuglsang. Stíhať sa ich vydali Kanaďan Michael Woods (EF Education First), Talian Matteo Trentin (Mitchelton-Scott) a Poliak Michal Kwiatkowski (Sky). Poslední dvaja menovaní sa počas tretieho nedeľného zdolávania Caubergu k dvojici priblížili. Sagan v týchto chvíľach prestal stíhať tempo pelotónu a čoraz viac sa prepadal smerom dozadu. Na poslednom Bemelerbergu mal Alaphilippe s Fuglsangom 25-sekundový náskok na prenasledovateľov, ktorí sa rozdelili na malé bojujúce skupinky. Štyri kilometre pred cieľom sa napokon Dán rozhodol pre atak, no Francúz stále visel na jeho zadnom kolese a po chvíli mal všetko pod kontrolou. K dvojici sa kilometer pred cieľom na dohľad priblížil Kwiatkowski nasledovaný skupinou Van der Poela, ktorý predviedol famózny výkon a napokon na záverečných desiatkach metrov všetkých prešprintoval.


Pytliaci zabili vo francúzskej zoo nosorožca pre jeho roh

Roh nosorožca sa dá na čiernom trhu predať až za 40-tisíc eur.

PARÍŽ. Riaditeľ zvieracej rezervácie pri Paríži Thierry Duguet vyhlásil, že pytliaci v noci na utorok trikrát strelili do hlavy päťročného nosorožca a potom ukradli jeho slonovinový roh.Riaditeľ uviedol pre tlačovú agentúru AP, že pytliaci sa vlámali do zoologickej záhrady v Thoiry v nočných hodinách a na odstránenie rohu nosorožca menom Vince použili reťazovú pílu. Opatrovatelia v zoo objavili ráno jeho pozostatky v ohrade pre nosorožcov.Duguet dodal, že francúzska polícia prípad vyšetruje a podozriví sú stále na úteku.Zoo v Thoiry je preslávená svojím safari parkom, ktorý je možné prejsť a obdivovať iba z vnútra vozidla.Podľa denníka Le Parisien sa dá roh nosorožca predať na čiernom trhu až za 40-tisíc eur, pretože je po ňom veľký dopyt a ten súvisí s presvedčením, že prášok z týchto rohov účinkuje ako afrodiziakum.


Z eurofondov sa nič nerozkradlo, Plavčan urobil kroky, hovorí Paška z SNS

Vláda robí dlhodobé opatrenia proti korupcii, povedal Ján Podmanický zo Smeru.

BRATISLAVA. Ak sa nájdu pochybenia v kauze eurofondov na vedu a výskum, vinníci majú byť potrestaní. Deklaroval to v sobotu prvý podpredseda SNS Jaroslav Paška v relácii RTVS Sobotné dialógy. Zdôraznil, že z eurofondov sa nič nerozkradlo vďaka tomu, že exminister školstva Peter Plavčan (nominant SNS) urobil potrebné kroky a pozastavil podpisovanie zmlúv, rovnako dal prípad prešetriť. "Požiadal Najvyšší kontrolný úrad o preskúmanie celej procedúry. Začal vlastné vyšetrovanie na ministerstve a požiadal orgány činné v trestnom konaní, aby začali preverovať," povedal Paška. Poznamenal, že keďže chceli opoziční poslanci asi veľkú šou, iniciovali bez dôkazov konanie, ktoré viedlo k pozastaveniu eurofondovej výzvy zo strany Európskej komisie. Tvrdí, že keby sa "konalo normálne", prísť k tomu nemuselo. Predseda hnutia Sme rodina Boris Kollár je presvedčený, že ľudia, ktorí sú za kauzu zodpovední, by sa už nikdy nemali priblížiť k dotačným fondom. "Ľudia nie sú hlúpi a nenechajú sa opiť omáčkami, boli porušené predpisy," skonštatoval. Myslí si, že v kauze by sa mohla nájsť aj trestnoprávna rovina. Považuje ju aj za príčinu nedávnej koaličnej krízy. Vláda robí dlhodobé opatrenia proti korupcii, skonštatoval na margo kauzy poslanec Národnej rady SR za Smer Ján Podmanický. "Nevyriešime na každom úrade kontrolu každého človeka, to znamená ľudia, ktorí nejakým spôsobom zlyhajú, či je to člen vlády, parlamentu alebo aj prezident republiky, tak musia jednoducho zniesť to, že orgány činné v trestnom konaní ich budú slobodne vyšetrovať," zhrnul. Na margo vyvodzovania osobnej a politickej zodpovednosti skonštatoval, že prípady treba vždy posudzovať individuálne a poznať všetky okolnosti.


KOMENTÁR TOMA NICHOLSONANeberte im Trumpa

Úvahy o neuznaní výsledkov amerických volieb sú zbytočné a pre krajinu škodlivé. Je po voľbách, zvyknite si.

Hocijako je vyhliadka štyroch rokov prezidenta Donalda Trumpa a jeho konšpiratívno-miliardárskej vlády odporná, jeho americkí protivníci sa musia spamätať. Jednoducho prehrali novembrové voľby riadnym spôsobom, podľa pravidiel a ich kňučanie a taktizovanie odvtedy len otravuje vzduch. A bráni v tom, aby sa krajina začala zaoberať dôležitou úlohou: chrániť najdôležitejšie prvky amerického a medzinárodného usporiadania pred Trumpovou nezrelou a nesústredenou zlomyseľnosťou. Napríklad vo chvíli, keď hlasuje zbor voliteľov o víťazovi a tým formálne potvrdí výsledky volieb. V predchádzajúcich dňoch sme počuli o početných údajných republikánskych voliteľoch, ktorí boli už-už pripravení nevoliť Trumpa, hoci vyhral voľby v ich štáte, a nominovať buď Hillary Clintonovú, či iného, nekandidujúceho politika. A o tom, ako každú chvíľu Trump nebude odobrený ako zvolený prezident. A nakoniec, keď agentúra AP preskúmala voliteľov, ajhľa! – našiel sa iba jeden, ktorý sa chystal vzbúriť proti Trumpovi. Už naozaj stačilo. Svet teraz zúfalo potrebuje ľudí, ktorí rešpektujú pravidlá a podľa nich aj hrajú, vždy a bez výhovorky. Ale zdá sa, že liberáli nie sú o chlp ochotnejší než konzervatívci nielen prijať prehru, ale ani myslieť prvotne na krajinu namiesto na seba. Jasné, možno bude čoskoro preukázané, že sa Rusko spojilo s WikiLeaks a ovplyvnili voľby tým, že hackovali server Demokratickej strany a neskôr z neho aj zverejnili správy. Áno, bolo to úplne mrzké zasahovanie do volieb zo strany FBI, že oznámili nové vyšetrovanie Clintonovej korešpondencie týždeň pred voľbami – a o pár dní neskôr ho zrušili ako neopodstatnené. Ale demokrati sami vybrali fatálne neohromujúcu kandidátku Clintonovú, sprisahali sa, aby porazila o triedu inšpiratívnejšieho Bernieho Sandersa, neprejavili počas kampane skoro žiadny záujem o pracujúcich chudobných – a potom ostali užasnutí, že sa ich voliči nehnali Hillary podporiť. A teraz nás chcú presvedčiť, že Trumpova vláda by bola pre Ameriku horšia než možnosť neuznať výsledky volieb a tým zničiť vieru v posvätnosť volebných urien. Trump je vrece plné neprehliadnutých nedostatkov a chýb, to áno. Ale skutočná tragédia je, keď sa ušľachtilejší medzi nami znížia na jeho úroveň. Tento text ste mohli čítať vďaka tomu, že platíte za obsah. Vážime si to.


Krištof sa nedočkal titulu, Hämeenlinna tiumfovala vo fínskej lige

Slovák by sa mal pripojiť k reprezentácii.

OULU. Tím HPK Hämeenlinna získal titul vo fínskej najvyššej hokejovej súťaži Liige. V sobotňajšom rozhodujúcom zápase zvíťazil na ľade Kärpätu Oulu 2:1 po predĺžení a v celej sérii 4:3 na zápasy. Piate družstvo po základnej časti sa prepracovalo k druhému titulu v histórii, ten prvý získalo v roku 2006. V drese víťaza základnej časti z Oulu smútil aj slovenský útočník Michal Krištof, ktorý si na záver klubovej sezóny pripísal dve strely na bránku a čoskoro by sa mal pripojiť k slovenskému národnému tímu v príprave na domáce MS. Naopak, z majstrovskej trofeje sa tešia útočník Filip Krivošík a obranca Ján Brejčák, ktorí figurujú v kádri HPK. V rozhodujúcom finálovom stretnutí sa však nedostali na súpisku. Fnále play off najvyššej fínskej hokejovej súťaže - Liiga /konečný výsledok série: 3:4, Hämeenlinna získala titul/ Michal Krištof (Oulu) si pripísal 2 strely na bránku


Žilina je na pokraji vypadnutia. Pôjdeme urobiť zázračný zápas, tvrdí Guľa

Žilinu v kodanskej Telia Parken čaká odveta a pokúsi sa v nej o zázrak.

BRATISLAVA. Slovenský futbalový majster MŠK Žilina je na pokraji vyradenia z prestížnej Ligy majstrov 2017/2018. Pred týždňom doma v prvom súboji 2. predkola prehral s dánskym šampiónom FC Kodaň 1:3. V stredu ho v kodanskej Telia Parken čaká odveta a pokúsi sa v nej o zázrak. Zverencov Adriána Guľu pod Dubňom zrazilo do kolien zbytočné vylúčenie stredopoliara Miroslava Káčera po druhej žltej karte za filmovanie. Pôjdeme urobiť zázračný zápas. Trenčín nám ukázal dva roky na Steauae, keď všetci hodili flintu do žita, že do 90. minúty bojoval o víťazstvo. Jednoznačne našou nezlomnou vôľou a mentalitou sa k tomu ani inak nedá postaviť. Udialo sa po hodine hry, dovtedy domáci viedli 1:0 gólom Nikolasa Špaleka. Potom však hostia, v drese ktorých odohral celý zápas slovenský reprezentant Ján Greguš, vďaka hetriku srbského útočníka Andriju Pavloviča duel otočili. Tréner Kodane Staale Solbakken priznal, že červená karta bola kľúčová, hoci po polčasovej zmene rozostavenia Dáni už neboli šikovnou hrou Žiliny tak zaskočení ako v prvom dejstve. Guľa určite do odvety nemôže počítať so suspendovaným Káčerom. Po zranení sa dáva do poriadku Jakub Holúbek, ktorý aj odletí s tímom do Dánska. Brankár Miloš Volešák je po artroskopii kolena, v prvom zápase ho nahradil Aleš Mandous a chýbať bude aj v odvete. K dispozícii nebude ani skúsený Viktor Pečovský, ktorý sa tiež po zranení ešte len zotavuje. Pred dvoma rokmi Žilina v Európskej lige UEFA bola na pokraji vyradenia s Poltavou, spasil ju vtedy zázračný gól Brazílčana Williama v poslednej minúte nadstavenia v odvete na Ukrajine. Aj teraz sa Žilinčania podľa Guľu pokúsia o zázrak. "Pôjdeme urobiť zázračný zápas. Trenčín nám ukázal dva roky na Steauae, keď všetci hodili flintu do žita, že FC Kodaň - MŠK Žilina /prvý zápas: 3:1, rozhoduje: Jonathan Lardot (Belg.)/ do 90. minúty bojoval o víťazstvo. Jednoznačne našou nezlomnou vôľou a mentalitou sa k tomu ani inak nedá postaviť. Pôjdeme za tým a urobíme všetko, aj za podpory našich fanúšikov, ktorí pôjdu s nami a celý rok sa na to tešili. Nezlomnou vôľou urobíme maximum, aby sme dokázali zázrak." Náročnosť situácie si uvedomujú aj hráči, ale ani oni to ešte nehodili cez palubu. "Nie je to jednoduché, ale nemáme čo stratiť a určite tam ideme vyhrať," uviedol autor žilinského gólu v prvom súboji Špalek. Dáni v generálke na odvetu v prvom ligovom kole zaváhali, obhajca double remizoval doma s Aalborgom 1:1, keď gól inkasoval v nadstavenom čase. Odveta v Telia Parken má výkop o 19.30 h. Ako hlavný rozhodca ju povedie Belgičan Jonathan Lardot. Postupujúci si zahrá v 3. predkole s úspešným z dvojice Malmö FF - Vardar Skopje, v prvom zápase Švédi doma s Macedóncami remizovali 1:1.


Tréner AS Rím zúril počas zápasu. Udrel do lavičky a zlomil si ruku

Štyridsaťosemročného kouča museli v utorok operovať.

RÍM. Tréner talianskeho futbalového klubu AS Rím Eusebio Di Francesco si zlomil ľavú ruku, keď ňou v hneve nad výkonom svojich zverencov prudko udrel o lavičku. "Štyridsaťosemročného kouča museli v utorok operovať," informuje agentúra dpa. Di Francesco sa zranil v druhom polčase pondelkového zápasu s Atalantou Bergamo. Tím z hlavného mesta Talianska prehrával po prvom polčase 1:3, no stretnutie sa skončilo remízou 3:3.


Tri ženy nájdené vo viedenskom byte zrejme zomreli od hladu

Ženy zomreli pravdepodobne na konci marca alebo na začiatku apríla.

VIEDEŇ. Rakúska polícia vo štvrtok informovala, že žena a jej dve dcéry, ktoré našli tento týždeň v ich byte vo Viedni bez známok života, zrejme zomreli od hladu. Ako napísala agentúra AP, telá 45-ročnej matky a jej dvoch dcér vo veku 18 rokov našli v utorok v mestskom byte na viedenskom predmestí Floridsdorf. Úrady následne nariadili pitvu. Polícia na základe nej uviedla, že všetky tri ženy pravdepodobne zomreli v byte od hladu ešte na konci marca alebo na začiatku apríla. Podľa polície nie sú žiadne známky poukazujúce na otravu. Vyšetrovatelia predtým informovali, že dvere na byte boli zamknuté a nenašli žiadne viditeľné stopy vlámania či iného násilia.


V najposvätnejšom chráme tibetských buddhistov v Číne vypukol požiar

PEKING. Priestory najposvätnejšieho buddhistického chrámu Džókhang v tibetskej metropole Lhasa zachvátil v sobotu požiar, ktorého príčina nebola bezprostredne známa. S odvolaním sa na čínske médiá o tom v nedeľu informovala agentúra DPA. Požiar, ktorý v chráme vypukol približne o 18.40. h miestneho času, čoskoro uhasili, uviedla oficiálna čínska tlačová agentúra Sinchua. Fotografie a videá zverejnené na internete zobrazovali budhistický chrám, z ktorého stúpal dym a časť strechy v plameňoch. Obete ani zranenia neboli hlásené. Bezprostredne po požiari nebolo zrejmé, či oheň v chráme poškodil nejaké kultúrne predmety. Džókhang dal postaviť tibetský kráľ Songcän Gampo medzi rokmi 639-647 n.l. Uložil v ňom Akšóbju - sochu Buddhu. Od roku 2000 chrám patrí k svetovému dedičstvu UNESCO.


Meteorológovia varujú pred hmlami na celom území Slovenska

Hmla predstavuje nebezpečenstvo hlavne pre ľudí za volantom.

BRATISLAVA. Hmla zahalí Slovensko aj najbližšiu noc a ráno. Zo štvrtka na piatok (20.10.) očakávajú meteorológovia jej výskyt na celom území krajiny, pre celé Slovensko zároveň v tejto súvislosti platí výstraha Slovenského hydrometeorologického ústavu (SHMÚ) 1. stupňa Slovenska. "Od 22.00 h vo štvrtok do 10.00 h v piatok (20.10.) sa na celom území SR môžu vyskytnúť hmly s dohľadnosťou od 50 do 200 m," uvádza SHMÚ na svojom webe. "Znížená dohľadnosť predstavuje potenciálne nebezpečenstvo pre dopravné aktivity. Výskyt hmiel s uvedenou dohľadnosťou je v danom ročnom období a oblasti bežný, ale môže spôsobiť škody menšieho rozsahu," uvádza SHMÚ.


Smer blahoželá Čaputovej k víťazstvu, cíti sa posilnený

Z voľby vyšla strana Smer-SD na rozdiel od opozičných parlamentných strán posilnená, píše.

BRATISLAVA. Koaličná strana Smer-SD blahoželá Zuzane Čaputovej k zvoleniu za prezidentku Slovenskej republiky. Zároveň zdôrazňuje, že kandidát s podporou tejto strany Maroš Šefčovič získal viac ako 750-tisíc hlasov občanov, pričom za svoj výkon a nasadenie počas celej prezidentskej kampane si zaslúži veľký rešpekt a úctu. "Z tejto voľby, na rozdiel od opozičných parlamentných strán, vyšla strana Smer-SD posilnená," uviedol Smer-SD v stanovisku na sociálnej sieti. Novou prezidentkou Slovenska sa stane Zuzana Čaputová. Podľa neoficiálnych výsledkov v druhom kole prezidentských volieb zvíťazila so ziskom 58,4 percenta hlasov, Šefčovič získal 41,59 percenta hlasov. Celkovo pritom Zuzanu Čaputovú podporilo 1 056 582 voličov a Maroš Šefčovič získal 752 403 hlasov. Volebná účasť v druhom kole volieb prezidenta Slovenskej republiky dosiahla 41,79 percenta. Úrad prezidenta bude po prvýkrát v histórii novodobých slovenských dejín viesť žena.


Združenia pacientov kritizujú koncept onkologického plánu

V koncepte podľa pacientskych organizácií chýbajú konkrétne informácie o napĺňaní cieľov jednotlivých oblastí.

BRATISLAVA. V koncepte Národného onkologického plánu (NOP) podľa pacientskych organizácií chýbajú konkrétne informácie o napĺňaní cieľov jednotlivých oblastí. Vyzvali tiež ministerku Andreu Kalavskú (nominantka Smeru), aby zaistila transparentné a otvorené výberové konanie riaditeľa Národného onkologického ústavu (NOÚ) v Bratislave. TASR o tom informovala Petra Benczyová z organizácie Liga proti rakovine. Podľa pacientskych organizácii nie je jasné, kedy a ako pristúpi ministerstvo k napĺňaniu jednotlivých záväzkov národného plánu. Poukázali aj, že ministerstvo nespresnilo ani, kto bude na realizáciu a dodržanie stanovených cieľov dohliadať. Ministerku požiadali o osobné stretnutie, na ktorom jej predložia ich doplnkové návrhy a požiadavky spolu s konkrétnymi krokmi potrebnými na ich realizáciu. "Okrem NOP sme prezentovali ďalších štrnásť požiadaviek, ktorých realizácia je pre zlepšenie situácie v onkológii nevyhnutná," uviedla Benczyová. NOP je dvojročný strategický plán, ktorý má pomenovať základné problémy v oblasti starostlivosti o onkologických pacientov a ponúka konkrétne kroky k ich riešeniu. Všetky zahrnuté agendy budú detailne rozpracované v komplexnejších akčných plánov. Plán zahŕňa základné riešenia v oblasti prevencie, skríningu, včasnej diagnostiky, optimálnej liečby, sledovania pacientov a následnej dlhodobej starostlivosti. Organizácie ďalej vyzvali ministerku Kalavskú, aby prehodnotila spôsob výberu riaditeľa NOÚ. Žiadajú, aby bol ústav riadený transparentne a odborne, čo má zabezpečiť len otvorený výberový proces nového riaditeľa za účasti verejnosti. Podľa zástupcov organizácií, iba otvoreným a transparentným výberovým konaním dokáže ministerstvo zdravotníctva, že má reálny záujem o odstránenie politických tlakov pri nominácii. Chcú, aby všetci kandidáti boli vypočutí na výberovom konaní za účasti verejnosti a zástupcov zamestnancov NOÚ, kde preukážu, že majú jasnú predstavu o ďalšom smerovaní ústavu. Verejné výberové konanie už žiadala aj mimovládna organizácia Transparency International Slovensko, ktorá považuje doterajšie konania za málo transparentné, čo podkopáva dôveru verejnosti. Výberové konanie na nového riaditeľa bude 21. júna a ministerstvo zverejní výsledok do desiatich dní. Medzi kandidátmi je doterajší ekonomický riaditeľ Tomáš Alscher, primár oddelenia klinickej onkológie - ambulantná chemoterapia Patrik Palacka a primár na oddelení klinickej onkológie Jozef Dolinský, ktorý NOÚ viedol v minulosti. Ten avizoval, že ak výberové konanie nebude verejné, nezúčastní sa ho. Stanovisko predložili organizácie OZ Amazonky, OZ pacientov s hematologickými malignitami, OZ Ružová stužka/ Europa Donna Slovakia, Liga proti rakovine, OZ Europacolon/ OZ NIE RAKOVINE, OZ Pacientov s dermatologickými malignitami.


Dopravný podnik chce opraviť časť električkovej trate na Americkom námestí

BRATISLAVA. Dopravný podnik Bratislava (DPB) plánuje rekonštruovať časť električkovej trate na Americkom námestí a Radlinského ulici. Cena je odhadovaná na tri milióny eur bez DPH. Vyplýva to z oznámenia vo vestníku Úradu pre verejné obstarávanie (ÚVO). Rekonštrukčné práce sa majú týkať dvojkoľajovej električkovej trate na Americkom námestí a Radlinského ulici, v úseku od Špitálskej ulice po Blumentál. Ponuky je možné predkladať do 2. augusta do 9.00 h. Ponuky bude dopravný podnik otvárať v daný deň od 10.00 h.


V Čile štrajkujú státisíce ľudí, umrelo najmenej osemnásť osôb

Prezident oznámil sociálne reformy, protestuje sa však ďalej.

SANTIAGO. Státisíce ľudí demonštrovali v stredu po celom Čile aj napriek tomu, že prezident Sebastián Piňera ohlásil v utorok balíček sociálnych reforiem v snahe utlmiť vlnu protestov. Tie si od piatka vyžiadali najmenej 18 obetí na životoch. Informovali o tom miestne médiá a tlačové agentúry DPA a AFP. Študenti, profesori a štátni zamestnanci vyšli na výzvu najväčších čilských odborov do ulíc, aby vytvorili ešte silnejší tlak na prezidenta a protestovali proti sociálnej nerovnosti v krajine. V niekoľkých mestách boli hlásené nielen zhromaždenia, ale aj potýčky a rabovanie. V severnom meste Antofagasta podpálili výtržníci dva supermarkety a v hlavnom meste Santiago neďaleko námestia Italia vyrabovali hotel, uviedla stanica 24 Horas. V metropole Santiago polícia použila na rozohnanie protestujúcich vodné delá. "Čile sa prebudilo", hlásal nápis na pútači jedného protestujúceho. Toto heslo sa od vypuknutia protestov stalo populárnym. Demonštranti sa búria proti sociálnym a ekonomickým ťažkostiam a čoraz väčšej priepasti medzi chudobnými a bohatými. Odborové organizácie zvolali dvojdňový generálny štrajk, aby donútili prezidenta Piňeru stiahnuť vojakov z ulíc a diskutovať o reformách s organizáciami združujúcimi bežných ľudí. Reformy, oznámené prezidentom v utorok, zahŕňajú aj zvýšenie dôchodkov a minimálnej mzdy, nižšie ceny liekov a zvýšenie daní pre najlepšie zarábajúcich. Nepokoje v Čile vyvolalo pôvodne prudké zvýšenie cien cestovných lístkov v metre, ktoré Piňera medzitým zrušil, ale jeho rozhodnutie demonštrantov neupokojilo. Pápež František apeloval na zachovanie pokoja. Vyhlásil, že "krízu treba riešiť dialógom a odstraňovaním ťažkostí, ktoré ju vyvolali". Šesťdňové násilie si vyžiadalo najmenej 18 mŕtvych, spresnila vláda v stredu už skôr. Čile, obvykle jedna z najstabilnejších krajín v Latinskej Amerike, zažíva najhoršie násilie za posledné desaťročia. V utorok prišlo o život štvorročné dieťa a muž, keď opitý vodič kamióna vrazil do davu demonštrantov. Tretí človek zomrel po bitke od policajtov, uviedla rodina obete. Okrem zabitých utrpelo zranenia ďalších 269 ľudí a približne 1900 ich bolo zatknutých, oznámil Národný úrad pre ľudské práva.


Počet veterných elektrárni na pobreží Nemecka prekonáva plán

V prvom polroku začalo dodávať elektrinu do rozvodnej siete 42 veterných turbín.

HAMBURG. Výstavba veterných parkov v Severnom a Baltickom mori pokračuje úspešnejšie, než sa plánovalo. Výkon nových turbín už dosiahol cieľ roku 2020 - 6,5 megawattu. Na konci prvého polroka tohto roku sa dosiahol inštalovaný výkon 6,75 megawattu. V stredu o tom informoval úrad Deutsche Windguard v Berlíne. V prvom polroku začalo dodávať elektrinu do rozvodnej siete 42 veterných turbín s inštalovaným výkonom 252 megawattov v Severnom mori a ďalších 56 veterných turbín s celkovým výkonom 410 megawattov je hotových, ale ešte nedodávajú elektrickú energiu do siete. Hotových je aj 26 základov, na ktoré sa začnú stavať stožiare s turbínami. Budovatelia majú v tomto roku vo výhľade aj dosiahnutie cieľa, ktorý bol stanovený na rok 2020. Do konca budúceho roku sa mal uviesť do prevádzky inštalovaný výkon veterných parkov 7,7 megawattu. Investori veterných parkov preto žiadajú od úradov vypísanie nových tendrov na budovanie veterných parkov. Chcú, aby sa zvýšili ciele ich budovania do roku 2030 z doterajších 15 na 20 megawattov a najmenej na 30 megawattov do roku 2035. Spolková vláda chce dosiahnuť, aby do roku 2030 výrobu elektrickej energie v krajiny zo 65 percent zabezpečovali ekologické zdroje. V prvej polovici tohto roku bol ich podiel na celkovej výrobe elektrickej energie 47,6 percenta. V oboch moriach je v súčasnosti v prevádzke 1351 veterných turbín.


V Košiciach skončil pre veľkú konkurenciu. Hruška bude v Žiline hneď v elitnej formácii

Skúsený útočník bude pôsobiť v treťom slovenskom klube.

ŽILINA. Český hokejový útočník Radim Hruška si krátko po konci pôsobenia v HC Košice našiel nový klub. Skúsený útočník podpísal zmluvu s MsHK Žilina s platnosťou do konca aktuálnej sezóny. Pre TASR to potvrdil športový manažér klubu Imre Valášek. Radim Hruška prijal po dlhých rokoch strávených v českých súťažiach ponuku HC Košice. V jeho drese nastúpil v aktuálnej sezóne do 35 zápasov, v ktorých získal trinásť kanadských bodov za sedem gólov a šesť asistencií. Po tom, čo do košického tímu pribudol Richard Jenčík, sa vedenie klubu rozhodlo uvoľniť 32-ročného centra. Ten si však rýchlo našiel nový klub, v Žiline s ním počítajú do elitnej formácie. "Dlhodobo sme hľadali centra do prvej formácie k Handlovskému a Hovorkovi. Dúfame, že Radim naplní naše očakávania a bude pre tím prínosom," uviedol pre TASR Imre Valášek. Hruška už na Slovensku pôsobil aj v drese Skalice, za ktorú v sezóne 2006/2007 odohral jedenásť zápasov, v ktorých strelil jeden gól. V žilinskom drese prvýkrát nastúpi v zápase 36. kola Tipsport Ligy, v ktorom jeho nový tím privíta lídra z Banskej Bystrice.


Pri prejazde cez priecestia treba dať pozor, môže sa to skončiť tragicky

BRATISLAVA. Vodiči by mali dávať väčší pozor pri prejazde cez železničné priecestia, treba dodržiavať zákon o cestnej premávke. Vyzývajú na to Železnice Slovenskej republiky. Nie raz sa totiž stalo, že auto uviazlo na priecestí a došlo k zrážke. Môže sa to skončiť i tragicky. K takejto situácii došlo minulý týždeň, upozornila hovorkyňa želežníc Martina Pavliková. Smrteľná dopravná nehoda sa stala v úseku Gbely - Holíč nad Moravou, o život prišiel vodič auta. Priecestie bolo označené dopravnou značkou "Stoj, daj prednosť v jazde!". Minulý týždeň došlo ešte k jednému úmrtiu na koľajach. "Muž sa neoprávnene pohyboval v koľajisku na železničnej stanici Bratislava-Lamač," povedala Pavliková. Na železničných tratiach opäť vyčíňali vandali. Na úsekoch Hrinište - Bánovce nad Ondavou, Krompachy - Margecany, Michalovce - Bánovce nad Ondavou a Prša - Holiša naukladali predmety, rušne sa pri náraze s nimi poškodili. "Takéto správanie môže ohroziť životy, bezpečnosť a plynulosť železničnej dopravy. Žiadame verejnosť, aby bola všímavá, pri zistení podozrivého konania treba kontaktovať políciu," uviedla Pavliková. Železnice riešili minulý týždeň i krádež kábla v úseku trate Slivník - Čeľovce a Slivník - Trebišov. Došlo tým k poruche priecestného zabezpečovacieho zariadenia na troch miestach a k poruche traťového zabezpečovacieho zariadenia.


STĹPČEK JAKUBA FILATúžba po moci demaskovala nielen Smer

Nápad Smeru so širokou podporou zvyšku koalície zrušiť dvojkolové voľby v župách ide proti zdravému rozumu. Keď raz prax aj teória hovorí, že dve kolá sú ochranou pred extrémizmom, tak ich zrušenie je rovnaké, ako pchať prsty do zástrčky, keď je v nej prúd. Ale Smeru už na ničom nezáleží. Stráca a vie, že už viac nebude rásť. Udržať si chce aspoň časť svojich pozícií, a tak riskuje všetko. Most chce konečne získať svoju prvú župu a SNS s Dankovými premiérskými ambíciami tiež po nejakom kraji poškuľuje. Ak niekto doteraz ešte veril, že koalícia vznikla ako hrádza pred extrémizmom, tak už lepší dôkaz klamstva nepotrebuje. Túžba po moci ich demaskovala. Na prijatie zmien sa totiž koalícia spolčila rovno s Kotlebom. A on bude žať úspechy.


Na Madagaskare sa konajú prezidentské voľby

O funkciu hlavy štátu sa uchádza 36 kandidátov.

TOAMASINA. Na Madagaskare sa v stredu konajú prezidentské voľby. O prezidentské kreslo sa uchádza 36 kandidátov, za ktorých môže hlasovať takmer 10 miliónov oprávnených voličov. Kandidáti potrebujú na víťazstvo najmenej 50 percent hlasov, no pri ich vysokom počte je pravdepodobné, že sa uskutoční druhé kolo volieb. To je naplánované na 19. decembra. Predbežné výsledky by mali byť známe do 14. novembra a úrady musia vyhlásiť konečný výsledok hlasovania do 28. novembra.Všetci kandidáti vo svojej kampani sľúbili zlepšenie ekonomiky krajiny, tvorbu nových pracovných miest a koniec korupcie. Ako však pripomína agentúra AP, trojica favoritov sú známe tváre, ktoré ponúkajú malú šancu na výraznú zmenu.


Ulice budú vždy naše, skandovali Katalánci. Nepokoje pokračovali už tretiu noc

BARCELONA. Nepokoje v Barcelone a ďalších katalánskych mestách pokračovali v stredu už tretiu noc. Polícia zvádzala pouličné boje s demonštrantmi, ktorých nahnevali dlhoročné tresty odňatia slobody pre deviatich separatistických lídrov. V Barcelone vyšli do ulíc opäť desaťtisíce demonštrantov. Niektorí stavali barikády, podpaľovali autá a smetné kontajnery. "Ulice budú vždy naše," skandovali. Katalánska polícia uviedla, že demonštranti na nich hádzali zápalné bomby, kamene, fľaše i pyrotechniku. Ďalšia noc pouličných zrážok si vyžiadala takmer sto zranených. Proseparatistickí aktivisti vo štvrtok obnovili blokádu ciest v tomto regióne ležiacom v severovýchodnej časti Španielska. Služba rýchlej zdravotnej pomoci spresnila, že počas zrážok medzi demonštranti a políciou v Barcelone utrpelo zranenia 58 ľudí vrátane 17-ročnej osoby, ktorú zrazila policajná dodávka. Ďalších 38 ľudí bolo zranených v potýčkach v iných katalánskych mestách. Násilnosti vypukli v Katalánsku po tom, čo španielsky najvyšší súd v pondelok odsúdil deviatich katalánskych separatistických lídrov na pobyt vo väzení v trvaní od deviatich do 13 rokov. Obvinenia z protištátnej činnosti súvisia s ich rolou, ktorú zohrali v rámci hnutia za nezávislosť Katalánska v roku 2017. Medzi odsúdenými sú významní politici z katalánskej vlády, vplyvní aktivisti a ľudia z prostredia kultúry.


Tréner Kladna ráta v príprave aj s Jágrom. Zhodiť prebytočné kilá mu pomôžu zápasy, tvrdí

Kladno sa vrátilo do najvyššej českej súťaže po piatich rokoch.

BRATISLAVA. Tréneri nováčika najvyššej českej hokejovej súťaže Rytíři Kladno rátajú so službami hrajúcej legendy a zároveň majiteľom klubu Jaromírom Jágrom od začiatku sezóny. Už 47-ročný útočník chýbal na pondelkovom úvodnom tréningu Kladna, absentovali aj dvaja Kanaďania. Jágr síce ešte nepotvrdil pokračovanie v bohatej kariére, ale slová kouča Davida Čermáka napovedajú, že sa tak stane. "Jarda by sa mal zapojiť normálne do tréningu. Fyzické testy síce neabsolvoval, ale na ľade sa určite ukáže. Rátame s ním od úvodu sezóny," povedal Čermák podľa webu iSport.cz. O Jágrovi je známe, že veľmi rád trénuje vo večerných či nočných hodinách. Nedávno priznal, že sa veľmi rýchlo chce zbaviť prebytočných kilogramov. "V tomto ohľade mu najviac pomáhajú zápasy, preto budeme chcieť, aby odohral prípravné zápasy a dostal sa na hmotnosť, ktorá mu bude vyhovovať," poznamenal s úsmevom Čermák. Jágr v minulej sezóne spolu s iným slávnym odchovancom Kladna Tomášom Plekancom vybojoval pre klub návrat medzi českú hokejovú elitu po piatich rokoch. V extralige však Plekanec nebude hrať v rodnom meste, dohodol sa totiž s konkurenčnou Kometou Brno. "Môžeme sa mu poďakovať, že nám výrazne pomohol pri návrate do extraligy. Našiel si partnerku z Brna, s ktorou čakajú potomka. Myslím si, že aj to hralo úlohu v jeho rozhodovaní. Taký je hokejový život. Verím však, že sa do Kladna ešte raz vráti," dodal Čermák.


Alain Delon dostal v Cannes Zlatú palmu za celoživotné dielo

Proti oceneniu Delona podpísalo petíciu 25-tisíc ľudí.

CANNES. Francúzsky herec Alain Delon dostal v nedeľu večer na 72. ročníku medzinárodného filmového festivalu v Cannes Zlatú palmu za celoživotné dielo. Stalo sa tak aj napriek tomu, že viac ako 25.000 ľudí podpísalo na internete petíciu proti udeleniu tejto ceny za Delonove kontroverzné vyjadrenia proti komunite LGBT+ či migrantom, ako aj priznanie sa k fyzickému násiliu páchanému na ženách a znevažujúce výroky o nich. Už 83-ročný herec reagoval na udelenie ceny, ktorú mu odovzdala jeho dcéra Anouchka, s dojatím. "Je to už dávno, čo som toľko nariekal," cituje Delona agentúra AFP. Vo svojom ďakovnom prejave vyjadril pokoru i sebairóniu. "Dnes večer je to trochu posmrtné vzdanie pocty, až na to, že som stále nažive," povedal Delon. "Odídem, ale nie bez toho, aby som sa vám poďakoval. Ak som hviezda, potom vám chcem za to poďakovať, ďakujem za to publiku a nikomu inému," dodal. Delon sa tiež poďakoval francúzskej herečke Mireille Darc a jej kolegyni Romy Schneiderovej, dvom ženám vo svojom živote, s ktorými sa zblížil nielen pred kamerou, ale aj v súkromí. Za petíciou proti oceneniu Delona je americká organizácia Women and Hollywood, ktorá ho na základe jeho predchádzajúcich výrokov obvinila, že je "rasistický, homofóbny a nepriateľský ku ženám". V nedeľníku Journal du dimanche Delon obvinil svojich kritikov z toho, že si jeho údajné urážlivé komentáre vymysleli. Herec vo svojom prejave nepriamo reagoval aj na túto kritiku. "Nemusíte so mnou súhlasiť," povedal. "Ale je tu jedna vec, ktorou som si istý, na ktorú som hrdý, naozaj len jedna, a to je moja kariéra." Práve za to mu patrí Zlatá palma "a za nič iné". Na ceremoniáli v Cannes sa zúčastnili aj francúzsky minister kultúry Franck Riester, riaditeľ festivalu Pierre Lescure a jeho umelecký riaditeľ Thierry Frémaux. Frémaux ubezpečil, že filmový festival v Cannes bude "vždy stáť na strane umelcov".